url: =Tracts - Tedim Chin - Pasian Cidamna Kam Mal\nPasian Cidamna Kam Mal\nPasian sung aa a kidim nuntakna a nopsakpih kha nailo te khempeuh tung ah.\nTheih huai thu in, Pasian in nuntakna Kha ahihi. A ma sungah sihna omlo hi. Leitung aa mihing aa a piang mi khempeuh in Pasian hongpiak sa nuntakna hun tomkhat a zang ih hi aa, eite in nuntakna huih dik in a manpha nuntakna ih nei hi. Oh, lungkiatna leh muanlah na a neilo nuntak na bangzah tak in et lawm ding hiam. Lampi dung zui; a etlawm gampalak aa vak hiau hiau; a etlawm pakte leh singkung lopa te mu; Pasian in a ma khut tawh a bawlsa paknamtui te ih dik; ih pumpi tungah cidamna nei; muanlahna leh patauh na neilo; ih lungsim sung aa ngimna nei aa ih kalsuan theih bangzah in nuam a hi hiam?\nLate agelh pa in agen bangmah in, gupkhiatna tuikhuk sung pan aa lungdamna tawh tui ihkhai khiat; Topa kongpi sungah lungdamna tawh ih lut aa, a ma huang sungah lungdam kohna tawh ih lut hi ci hi. Laisiangtho sung aa agen bangmah in, “Hehpihna lungsim anei mi in kitatsatlo in lungdam pawi kham ahihi,” tua bangmah in, “A lungdam lungtang in zatui bangin nahoih sem hi. A hih hang in a kisia lungsim in guhtui kangsak hi.” Tua laigelh pa genna ah dahna lungsim in sihna piangsak hi. Topa nasep na in lungnop na, lungdam na leh Khasiangtho sungah thuman na hi cih Laisiangtho sung ah teltak in ih mu thei hi. Tua man in, ama kamciam na sung, a kiling ngeilo, a khial ngeilo kam mal, a tawntung pan a tawntung dongah a kikhel ngeilo, nuntakna a piangsak thu ih up ding a hihi.\nTua te in nuntakna leh Pasian in a ma hu tawh a mopsa kam mal, lamet na leh mawh maisak na kam mal, a ut khempeuh hongpai un cihna thu ahihi. Mimal deidan na omlo, mi khempeuh Pasian bawlsa ahih bangmah in, na upna bang in a piang ding hi. Ih mailam vai ding eimah in ih kehtsat ding ahihi.\nMi khat in akilawm a kituak nuntakna sungah bang ci in nopsa theiding ahi hiam? Lampi khatbek om hi. Pasian in eite launa lungsim hongpia lo hi. Ei te in launa lungsim tawh a piangkhia ih hi kei hi, a hi zong in Pasian kam mal leh eite hong piangsak, hong nungta sak a ma kamciam na ih uploh na tungtawn in dawimangpa kiang pan hongpai ahihi.\nJesu in, “Na lungsim uh buaisak kei unla, zong lau kei un” ci hi. A lungkiat huai nuntakna pan a lawphuai Pasian kam mal sungah upna ih neih ding eima thu a hihi. Ih lung ngaihna pan aa ih lungsim sungah upna hong pian bangmah in Pasian in a ma mi siangthote tung aa a piak Khris lungsim in upna a piangsak hi. Eite in Khris upna sungah ih kipding hi. Paul gen na ah, “Eite in Khris lungsim ihnei hi” ci hi. A hi zongin tua pen suahtakna ih piak ding ahihi. Ih kha sung aa om ngaihsutna lungtang tungtawn in, Pasian in a ma vangliatna hongpia aa, ih lungsim tung tawn in ih pumpi tungah gupkhiatna leh cidam na cih te hong pia hi.\nPasian gam in eite sungah a om bangmah in cidamna in eite sung ah om hi. Tua pen ih neih gupkhiat na bang mah ahihi.\nPaul in, “Eite in Khris pumpi ih hihi” ci hi. Tua thu ih telsiam loh man in mi tampi ihmu lai uh hi. Eite in Khris pumpi hi aa mawhna leh natna khempeuh pan ih suahtak na ding in Jesu in nang natna, nang tang aa bawlsiat na leh sing lamteh tung aa sihna hong thuak hi. Nuntakna sung ah Khris pumpi nasuah theih na ding in Jesu in nang tang in hongsi hi cih upna tawh na sanding a hihi. Nang tang in Jesu nang ma mun ah om cih kiptak aa na up hun phet in na natna pan na dam hi. Phawk tawntung ding in, Moses tung tawn aa Pasian ii thu khen na thukham ciamsiat na pen sing lamteh tung ah ki kilh zo hi. Tu in, nang pen Khris pumpi na hih man in na upna tungtawn in ciamsiat na pan na suakta khin zo hi.\nPasian thuciam na leh kamciam na khempeuh in Jesu tung ah ahihi. Tua te Jesu sung aa ih upna tawh ih sang hi. Tua ih upman in Khris pumpi ih suak aa, tua in a ma kamciam thute ei aa hong suak sak hi. Theih ding thu in, eite upna in ih theihna hi aa, tua pen Pasian kam mal tung aa kingak na ahihi. Pasian kam mal in Khris lungsim a hihi. Upna in Pasian kam mal zakna tungtawn aa hong piang hi aa, Khris upna in ih lungsim tawng sukkhak na ahihi. Eite in gupkhiatna ngah, cidam zo cih ih khuak sung a theihna ciang bek tawh upna pen khemna a thuak, a gam mang ih hihi. Tua pen ihkha lungsim tawng sukkhak na ahih kul hi. Mi hing in a lungsim sung aa upna tawh thuman mi, dik tan na ngah aa, a ma ngaihsut bang in a mah a piang hi. Jesu in, “Muan lah na om lo, na lungsim sungah na upleh na nget khempeuh na ngahding hi” ci hi. Cih tak na tawh ki ap na leh Pasian muanna tawh sepna lo in na lungsim ah upna taktak na neikei ding hi. Tua man in gamtat na omlo upna in a si hi. Sepna in Pasian hehpih na na muan lam hong ki lang sak ding hi.\nNa muhna, na zakna, na ciapna, a gimnam na zakna, na pumpi tung aa na thuakna te zang aa dawimang pa hong netcip gawp na pan in, an ngawl aa thunget na tungtawn in na sung aa om Khris upna in suahtak na ngah hi. Dawimang pa nang sungpan aa a ki hawl khiat khit ciang in a tung aa lampi namnga te tungtawn lo buang, na upna hong nawngkai sak na ding dawimang pa na sep theih na lampi dang omlo hi. Tua thu tel theih khin ih hihman in, Pasian in eite hong kamciam na ih zak na tungtawn in ih upna picing sak ni.\nKa Pasian in a ma vagliat na tawh kipawl huahna a om mah bang in, note sapna khempeuh Khris Jesu sung ah hong kicing sak ding hi. Na phawk ding ah, pumpi taksa aa ding in, sum leh pai aa ding in, kha a ding in, a vekpi Topa’n hongpia ding hi. Topa’n, “Kei in na mawhna khempeuh hong maisak leh na natna khempeuh hong damsak pa ka hihi” ci hi. Na tel ding in, Topa’n “khempeuh” ci hi. “Na natna te uh note sungpan ka hemkhia ding hi” ci hi.\nPasian in nuntak na leh tua sung aa hoihna khempeuh a hihi. Tua ahih man in cidam na, gupkhiatna, lungdam na, nop na leh huahna te in Khris pumpi aa ding ahih bang mah in, nang in Khris pumpi na hihi. Jesu in, “Note’n nuntak na na neih na ding un kong pai hi” ci hi. Tua pen Khris upna leh Khris lungsim hi aa, tua tungtawn in a ma hoihna hong luangkhia hi. Paul in, “A Tapa tawh na khempeuh hong piakhawm lo in om ding hiam?” ci hi.\nDawimang pa kha in sihna hi aa, Pasian galpa ahihi. Laisiangtho sung ah sihna in mawhna hang in hongtung hi cihi. Sihna ii ngeina in launa, dahna, lung neu na, pa tauh na, gentheih na leh natna hi aa, tua te pen Pasian gal a hihi. Khris in tua te lehdo ding in hong pai hi. Tua sung ah, nat gual natna, mit tawt na, cithak natna, cisa natna aa ki pan natna namkim hi. Tua te sung pan nang hong ki tankhia khin zo hi. Tua khem peuh in thukham nuai aa ciamsiat na a hihi. Nang pen hehpih na khut nuai ah na om hi. Eite tang in Khris in ciamsiat na thuak zo aa, a ma pumpi mahmah singlamteh tung aa sihna tawh eite hongtan khia zo hi.\nLeitung aa a ki thei kha ngei natna khempeuh in mawhna hang ahihi. Tua mawhna in Pasian kam mal uploh na hi aa, Evi in tua mawhna na bawl hi. Upna a hilo peuh mah mawhna hi. Tua uploh na hang in Adam in mihing khempeuh mawhna ii ciamsiat na nuai hong tunpih hi. Jesu Khris in tua ciamsiat na pan in upna tawh hong tan khia hi. Adam sung aa mi khempeuh a sih hang in, Khris sung ah mi khempeuh in upna tawh nuntak na ngah hi.\nA mah in thu (Jesu) pia aa, a maute damsak hi. A ma kam mal (thu) tung aa upna in tua kam mal nuntak na nei sak hi. Eite in a ma kam mal, mi khempeuh te simtheih lai, Pasian kam mal, nuntak na ih suak hi. Eite in a ma kam mal tawh pumkhat ih suak aa Khris pumpi ih hihi. Pasian sung ah cinat na omlo hi. A ma liam ma te hang in damna ih ngah zo hi.\nKhris ngeina in na sungah om khin hi. A maute in tuu no si hangin ahi zong in, amaute teci pan na hang in ahizong in dawimang pa a zozo uh hi; kamtawh pulak na, kam mal leh sepna tawh, Calvary aa Topa gualzawh na hang hi. Na lungsim khempeuh tawh Topa muangin la, nang theih na tung ah kinga kei in.\nEite ngaihsut na khempeuh Khris ih ki uksak ding hi. Ei lungngaih tawm na, lau na leh uplah na te hemkhia in, Pasian gal ahi ci leh sa ngaihsut na te paikhia ding hi hang. Pasian in ama kam sung pan aa pusuak a kammal en khong lo ding hi. A ma kam mal a tangtun dong in kem ding hi.\nA ma liam na ma te hangin eite ih dam khin zo aa, Topa’n maitang deidan neilo ahih man in, muhna tawh kalsuan lo, upna tawh kalsuan le hang, na upna in nang hong damsak zo hi cih ahihi.\nPasian in a ma kammal sung aa hong gen na ah, “Ka it mi aw, na kha in nopsak na a ngah bang mahin, ma khempeuh ah hauhna leh cidam na na ngah na ding thu ka ngen hi.” Cidam na sung aa na nopsak na in kha nopsak na sungpan hongpai ahihi. Hauhna leh vangliat na hongpia pa in na Topa ahihi. Tua ahih man in, tu aa Topa hongpiak na hauhna te a ma nasep na sungah a tawntung kimang ding aa na zat ding ahihi.\nA taktak in, na ci natna khempeuh bei khin zo hi cih um in. Topa gual lel ngei lo hi. Na up takpi leh, na upna in na pumpi uk ding aa, thuman leh gamtat na tawh hong ki lang ding hi.\nPasian in eite hong paisan lo, hong nusia ngeilo hi. A mah gual lel ngeilo hi. Ih uplah man in a mah ih taisan thei zel hi. Lungsim patau lo in, upna tawh ngen in Jesu’n ci hi. A ma sungah ih lungmuan na in, a ma mintawh ih nget nate ih ngah hi. Ih lungsim in eite hong mawhsak kei leh a ma sung aa lung muanna nei ih hihi. Paul in, “Mi dangte leh Pasian ka khasiat sak loh na ding in ka kidawm tawntung hi” cihi. A ngen khempeuh in angah uh hi” Laisiangtho in ci hi. Jesu in, “Kei min suang aa na nget khempeuh uh ka hih ding hi” cihi. Tua pen vantung aa om Pa minthan na ding cihi. Na nopna uh a kicin na ding in thungen un. Na natna leh na dahna te a mahin singlamteh tungah a ma pumpi tawh thuak khin zo aa, a ma liamna ma hang in na damzo uh hi. Jesu’n, “A zozo hi” cihi. A ma’n na natna te hongthuak sak khinzo ahih leh, dawimang pa khemna hang in bang hang thuak kik kik ding na hi hiam?\nNa ciapteh ding thu in, upna ih cih in Topa tung aa na ngaihsut na leh lungsim khempeuh tawh ki bup ap na ahihi. A ma kammal upna in nang ngaihsut na leh gim leh tawlna te nial na ahihi. A ma hong kamciam na te tungtawn aa a piangding hi cih ngaih sut na in, a hilo lam ngaihsut khialh na pan in lungdam na, cidam na leh hauhna lampi ah hongkha ding hi. “Na lungsim uh bawl thak in, na lim uh na ki lamdang sak un; a siangtho leh Pasian deihna tawh kituak in na pumpi uh Pasian tungah na pia un.” A mah in ih siampi pa hi aa, na thuakna leh damloh na te hong theihpih, na lungtang sung ah mawhna ih pulak bang aa hong thumsak siampi pa ahihi.\nGupkhiat na ngah na ding in kamtawh ki mang aa, diktan na ngah nading in lungsim tawh ki um hi. Na damloh na khempeuh, na natna te leh gual lelh na pan in mawhna pulak in, upna tawh sang inla damsiang na na ngah ta in. Pasian in thupha hongpia hen cih ka thunget na ahihi.\nLai gelh Rev. George Leon Pike Sr.\nHih lai pen man ngenlo aa ki hawmkhia hi. Na deih beh aa, na hawmkhiat sawn nopleh a nuai aa mun ah laikhak in ngen in.\nTED9908T • TEDIM CHIN • GOD’S HEALING WORD\nTopa Tungah Sianthona


timestamp: atn

url: =Dimno’ Nu laikhak – 17 :: ZOMI DAILY\nposted on 21 May 2015 at 10:40 am Lomkholna: Article, Paukhankap, TuunlehZua\nDimno’ nu aw tutung kong laikhak bel kong kohnop thu pawl khat om ahih manin kong gen kal ding ngak lah in tuzan bang ihmu thei kei liang ingh. Tunung in nong laikhak uh zong na sim in ih khua khangno te om dan, gamtat dan te nong gen ciangin ka lungsim hong su kha mahmah mawk hi. Lai nong khak sim in thu hoih ahi a, thusia ahi zongin hong gen zel in maw. Ih khua thu nong gen zel ciangin ih khua aom mah bangin ka ki ngaihsun a ka lunglen zong nuam tuam mahmah hi. Thangpi leh Dimno’ ading in zong laikhak ka gelh sa om mah hi ven, ahi zongin bang lo teng tawh hong khak thei nai keng! Kong khak ciangin Thangpi min tawh hong khak sawm ing in, amah mah napia masa in a nau tawh na sim khawm hamtang leh ut ingh.\nTunung deuh nikhat kalawm zui-in mopawi khat kava sim hi. Hun bawl sungin pumkhat suak te lungdam pihna la tuamtuam Solo, Duet leh Pawlpi panin Choir khat sa uh hi. Tua sung ah ih khuapih te khat in lungdampih na la khat zong hong sa hi. Mipi te-in siam sa mahmah in khut bet ziahziah uh a, ahi zongin tua laitak in kei ka hih leh khut beeng cih tha dah ka lu na ngawn phong to ngam lo-in, lukun in ka nuai lam ka nga cip hi. Khut beeng zo lo, maitai zo lo pen kei bek mah ka hi pah tam maw! Dimno’ nu aw, a thu hong gen leng:- Hun uk pa in ih khuapih Pa lasa dingin hong sap ciangin keizong ka lawmpa kiangah lasiam ih khua pih Pa hangin kipaak leh angtang pih ka hih manin ama thu ka theih sunsun kagen pah hi. “ Amah pen ko khua pan hi-in ko khua ading leh Zogam adingin Laphuak siam leh Lasa siam mahmah khat hi. A la phuak tampi tak zong nunta in tudong mah in atul thei nai lo tampi tak om hi. Tua bek hilo in solfa zong siam ahih manin kong zin ma-in ko zong khua ah La hi ta leh Solfa hi ta leh hong hilh in, mun dang ah zong solfa hilh dingin zin kawikawi thei zel hi. Pawlpi sung ah zong La lam ah hong makaih in, amah hangin Association ahi a, gambuk Convention ciang dong ah Pahtawina Letsong tampi tak ko pawlpi in ngah in, ih gam sung bang ah ama hangin ko khua te mi tampi tak in hong thei tuam in, ka angtang pih mahmah uh ahi hi. Nang zong na theih sa mah bangin ko khua pen Lasiam khua te ci a hong kigen na zong amah mah hanciam na tampi tak mah kihel dingin um mawh ing,” ci-in kagen hi.\nAhi zongin lasa dingin ih khuapih Pa mipi mai ah hongpai in tom-cing in hong kigen a:- ‘kei pen kamin Pa***cih pen ka hi a, tu laitak Port Klang ah nasem in, Kawlgam panin ka om na, khua pen Tedim Gam, **** Khua pan hing,’ ci-in mipi mai ah hong ki metset mawk hi. Mipi te’n khut betna apiak ziahzaih laitak in kei kai leh den a konggen sa mah bangin maizum in kakiim kapaam zong en ngam lo-in, kun cip ing. Khanglui te’n ‘ Zum leh Saili a si omlo ” acih sam hangin asi te zong keisang in a gimzaw lo tampi tak om dingin um ing.\nA lasak man ciangin kalawm bangmah paupih kuppih ngam nawn lo-in, hun tawp dong maizum leh kisuang in ka omcip hi. ‘Vak sese lo-in inn ah om hithiat leng maw’ ci-in kei leh kei ka ki mawh sak tha pai hi. En ve Dimno’ nu, kalawm in kei bang ci bangin hong mu-in, hong ngaihsun mawk ding ai tam! Mipil, Misiam, Mi mintang khat peuh aom leh ka khuapih te hi ci-a agen pahpah ding khawng hong sa tam maw!\nMi pawlkhat te ahauh a liat uh, a pil a siam uh, a minthang uh ciangin a khua atui a daipih ngam lo, a gen ngam nawn lo om in, pawl khat te leuleu ki kholhpih gige, lawm tiktek te khawng aki manngilh bawl zong om hi! Pawl khat te a hun zui in kigen thei leuleu mawk uh a, khamtung mi atam na mun ah a khamkhua gen in, zanggam mi atam leh zangmi dan mah in ki gen leuleu hi. Hih bang kong gen ciangin ih kham khua lui pen thupi sim loh in om tuan peuh mah kei-in maw! Khat vei leh lah khamtung mi in kigen a, khat vei leh lah kawlzang mi in aki gen akhua agen lo, adai pih ngam lo te om dan hong gen nuam hi zaw ingh.\nDimno’ nu aw, milak ah napai ciangin kei bangin maizumna thuakkha lo-in, ‘mikhem na suak khak loh na dingin kampau, mukpau ahi zong, omdan khawl dan ahi zongin pilvang tak in om in maw! Tua dan a khat vei leh zang mi in, khat vei leh khamtung mi a aki gen\nkawikawi te hoih kei zong aci hi tuan sese keng. Amau zong amawh sak hi tuan kengh. Ahi zongin na lawm te, ih khuapih te khat peuh hong pil in, hong hau in, hong minthang’ ciang ei peuh hong mangngilh thei in, ih khua khawng zong milak ah hong gen ngam nawn lo thei ding ahih manin tua bang hun na tuah ma-in ki ging khol sa-in na om ding hong gen nuam hi ingh. Khat vei teitei tuak ding na hih manin na kigin kholh theih khak ding leh ci-in hih laikhak zong hong gelh hi ingh.\nAhi zongin e’n bel Kawlgam sung panin ih khuamin bei in, hih ih teen na Leitung ah om nawn lo-in amai mang phial zongin ih pianna ih khua mah zumpih in dai pih ni maw, Dimno’ nu! Vantung ih tun ciang zong Pasian mai ah ding in hong ki metset sak leh zong ei innkuan teng in ih khua mah gen lai ni ei, Leitung in hong zahpih in, mi khempeuh in hong nuihsan zong in!\nPrevious: Khat bek om hi veh aw… lamdang lua\nNext: Thawhkik na Thuthuk: Mihing Pumpi Thokikding ~ Rev. Fr. Damian Dal


url: =Kumpi Masate 22 | Siantongluan\nKumpi Masate 22\nKum thum sung Syria leh Israel gal kido loin om uh hi.\nAhih hangin a kum thumna kumin Israel kumpi Ahab kiangah Judah kumpi Jehoshafat va paisuk hi.\nTua ciangin Israel kumpipa in a nasemte kiangah, "Ramothgilead eima-a hi a, eite pauloin omin Syria kumpipa khutsung panin i lakkhiat lohna thu na thei uh hiam?" a ci hi.\nTua ciangin amah in Jehoshafat kiangah, "Ramothgilead-ah galsim dingin kei nong zui ding hiam?" a ci hi. Jehoshafat in Israel kumpipa kiangah, "Kei-a kipan ka mite leh ka sakolte nangma-a ka hi uh hi," a ci hi.\nTua ciangin Jehoshafat in Israel kumpipa kiangah, "Topa thu dong masa in," a ci hi.\nTua ciangin Israel kumpipa in kamsangte mihing za li bang khawmin amaute tungah, "Ramothgilead a sim dingin ka kuan ding hiam, ahih kei leh ka thuak ding hiam," a ci hi. Amaute in, "Kuanto in; bang hang hiam cih leh Topa in kumpipa khutsungah hong pia ding hi," a ci uh hi.\nAhih hangin Jehoshafat in, "Thu i dot theih ding Topa kamsang adang khat beek om nawnlo ahi hiam?" a ci hi.\nTua ciangin Israel kumpipa in Jehoshafat kiangah, "Topa thu i dot theihna ding, Imlah tapa Mikaiah a kici mi khat omlai hi. Ahih hangin amah in kei thu a hoih gen ngeiloin a sia gen den ahih manin amah ka mudah hi," a ci hi. Tua ciangin Jehoshafat in, "Kumpipa in tua bangin ci kei in," a ci hi.\nTua ciangin Israel kumpipa in ulian khat samin, "Manlangin Imlah tapa Mikaiah hong paipih in," a ci hi.\nSamaria kulhpi lutna ancilna-ah Israel kumpipa leh Judah kumpipa Jehoshafat a kumpi tokhom tung uhah tu-in kumpi puan tawh kizemin om uh a, kamsang khempeuh in amau mai-ah thu gen uh hi.\nTua ciangin Khenaanah tapa Zedekiah in ama-a dingin sik kite bawl a, "Topa in hih bangin ci hi: Amaute na zawh matengin hihte tawh Syria mite na nawt ding hi, ci hi," a ci hi.\nKamsang khempeuh in zong tua bangmahin genin, "Ramothgilead-ah kuanto in la gualzo in; Topa in kumpipa khutsungah hong pia ding hi," a ci uh hi.\nTua ciangin Mikaiah a sam dingin a pai kamtaipa in ama kiangah, "Thu kikhatin kamsangte thugen pen kumpipa-a dingin a hoihlam ahi hi. Amaute bangin nang zong gen in la, a hoihlamin gen in," a ci hi.\nAhih hangin Mikaiah in, "Topa a nungta ahih mah bangin, Topa in kei tungah hong gen thu ka gen ding hi," a ci hi.\nKumpipa kiangah amah a tun ciangin kumpipa in ama kiangah, "Mikaiah aw, Ramothgilead-ah galsim dingin i kuan ding hiam, ahih kei leh i thuak ding hiam?" a ci hi. Tua ciangin amah in dawngin, "Kuanto in la va gualzo ve. Topa in kumpipa khutsungah hong pia ding hi ven," a ci hi.\nAhih hangin kumpipa in ama kiangah, "Topa min tawh thudang genloin thuman bek kei tungah nong genna ding bangzah vei hong thuhilh ding ka hi hiam?" a ci hi.\nTua ciangin amah in, "Tuucing a neilo tuute bangin mualte tungah Israel mi khempeuh a kithehthang ka mu hi. Topa in, Hihte in makai neilo hi; amaute lungnuam takin a inn ciat uhah ciah hen, ci hi," a ci hi.\nTua ciangin Israel kumpipa in Jehoshafat kiangah, "Amah in kei thu a hoih genloin a sia gen ding hi, nang kiangah hong ci khin hilo ka hi hiam?" a ci hi.\nTua ciangin Mikaiah in, "Tua ahih ciangin Topa thu ngai in: Topa a kumpi tokhom tungah tu-in, ama taklam leh a veilamah vantung mihonpi a ding ka mu hi.\nTua ciangin Topa in, Amah kuanto-in Ramothgilead-ah a va sihna dingin kua in Ahab va zol ding hiam? ci hi. Khat in thu khat genin adang khat in thudang khat gen hi.\nTua ciangin kha khat hong madawkin Topa mai-ah ding a, Keimah in amah ka va zol ding hi, ci hi.\nTopa in ama kiangah, Bang lam tawh zol ding na hi hiam? a ci hi. Amah in, Keimah paikhia-in, ama kamsangte khempeuh sungah a zuau kha ka va hi ding hi, ci hi. Tua ciangin amah in, Nangmah in amah a va zol ding na hi a, nangmah in na zo ding hi; paikhia in la tua bangin va hih in, ci hi.\nTua ahih ciangin tu-in en in, Topa in hih na kamsangte khempeuh sungah zuaugen kha khat koih khin hi. Topa in nang tawh kisai-in a sia gen khin hi," a ci hi.\nTua ciangin Khenaanah tapa Zedekiah a nai-ah hong pai-in Mikaiah a paang bengin, "Nang tungah thu a gen dingin Topa kha in cikin kei hong nusia-in nang kiang hong tung ahi hiam?" a ci hi.\nTua ciangin Mikaiah in, "En in, nangmah a bu dingin inndei nungah na pai ni ciangin na thei ding hi," a ci hi.\nTua ciangin Israel kumpipa in, "Mikaiah man un la, khuapisung a ukpa Amon leh kumpipa tapa Joash kiangah paipih kik un.\nTua ciangin, Kumpipa in hih bangin ci hi: "Hih mipa thong sungah koih un la, lungnuamin kei kong ciahkik matengin an leh tui tawmno cik bek tawh vak un," ci hi, va ci un," a ci hi.\nTua ciangin Mikaiah in, "Lungnuam takin nong ciahkik leh Topa in kei tung tawnin thu hong genlo ahi hi," a ci hi. Tua ciangin amah in, "A kuamah peuh in hih ka thugen za un," cithuah lai hi.\nTua ahih ciangin Israel kumpipa leh Judah kumpipa Jehoshafat, Ramothgilead-ah kuanto uh hi.\nTua ciangin Israel kumpipa in Jehoshafat kiangah, "Kei ka meel seelin gal sungah kong kuan ding a, ahih hangin nangmah in na kumpi puante nong silh ding hi," a ci hi. Tua ahih ciangin Israel kumpipa in a meel seelin gal sungah kuan hi.\nTu-in Syria kumpipa in ama leeng a uk mi sawmthumlenihte thu pia-in, "A neu ahi a, a lian tawh ahi zongin kido loin, Israel kumpipa bek tawh na kido ding uh hi," a ci hi.\nLeeng a ukte in Jehoshafat a muh uh ciangin amaute in, "Israel kumpipa hi taktak hi," a ci uh hi. Tua ahih ciangin amah a do dingin amaute kihei uh hi; tua ciangin Jehoshafat awngkhia hi.\nIsrael kumpipa ahih lohna leeng a ukte in a theih uh ciangin amah a delhna panun amaute nungkik uh hi.\nAhih hangin mi khat in a thal mawk lot a, a galhiam awmdal thep kikalah lutin Israel kumpipa kha hi. Tua ahih ciangin amah in a leeng hawlpa kiangah, "Kei liam ka hih manin hong kihei in la, gal sung panin hong puakhia in," a ci hi.\nTua ni-in galkidona lian a, nitaka a sih dong Syria-te lam maingatin a leeng sungah Israel kumpipa kingamin a om hi. A liamma panin a si luangte leeng taw lamah luangkhia hi.\nNitum pawlin galkapte lakah kikona khat hong om a, "Mi khempeuh ama khuapi-ah, mi khempeuh ama gamah!" kici hi.\nTua ahih ciangin kumpipa si a, Samaria-ah kipaipih a, amaute in Samaria-ah kumpipa vui uh hi.\nTua ciangin amaute in Samaria bual gei-ah a leeng sil uh a, Topa in a gensa thu tawh kizui-in uite in a sisan liak tumin numei paktatte tua sungah kisil uh hi.\nTu-in Ahab gamtatna a omlaite, a hih khempeuh, ama lamsa saiha inn, leh ama lam khuapi khempeuh, Israel Kumpite Khang Tangthu Laibu sungah kigelh hi.\nTua bangin Ahab si a, ama tangin a tapa Ahaziah in uk hi.\nIsrael kumpi Ahab kum lina kumin Asa tapa Jehoshafat in Judah gamah uk ding kipan hi.\nGam uk dingin a kipatin Jehoshafat kum sawmthumlenga pha a, Jerusalem-ah kum sawmnihlenga sung uk hi. Ama nu min Azubah hi a, Shilhi tanu ahi hi.\nAmah in a pa Asa khekhap tawn a, tua lampi panin pialloin, Topa muhna-ah a manin gamta hi. Ahi zongin mualtunga biaknate kilakhia lo a, mite in tuate tungah biakna pia lai-in paknamtui hal uh hi.\nJehoshafat in Israel kumpipa tawh zong kilemna a bawl hi.\nTu-in Jehoshafat gamtatna a omlaite, amah in a lah a thahatna, leh amah in a galdona, Judah Kumpite Khang Tangthu Laibu sungah kigelh hi.\nA pa Asa hun lai-in a omlai pasal paktat pawlte amah in gamsung panin beisak hi.\nEdom-ah kumpi omlo a, Judah kumpipa khutnuai-a a huhpa khat in uk hi.\nJehoshafat in kham zongin Ofir-ah a pai dingin Tarshish teembawte bawl hi. Ahih hangin Eziongeber-ah teembawte sia ahih manin amaute pailo uh hi.\nTua ciangin Ahab tapa Ahaziah in Jehoshafat kiangah, "Teembawte sungah nangma nasemte tawh keima nasemte paikhawm sak in," a ci hi. Ahih hangin Jehoshafat utlo hi.\nTua ciangin Jehoshafat si a, David khuapi Jerusalem-ah a pate tawh kivui hi. Tua ciangin ama tangin a tapa Jehoram in a uk hi.\nJudah kumpipa Jehoshafat kum sawmlesagihna kumin Ahab tapa Ahaziah in Samaria panin Israel tungah uk ding kipan a, amah in Israel tungah kum nih sung uk hi.\nTopa muhna-ah amah a sia gamta a, ama nu, leh ama pa, leh Israel a khialsak Jeroboam khekhap mah tawn hi.\nAmah in Baal na semin bia a, a pa mah bangin a hihna khempeuhah Israel Pasian, Topa hehsak hi.


url: =Singapore ah Zolia khat tuahsia :: ZOMI DAILY\nSingapore ah Zolia khat tuahsia\nposted on 22 August 2016 at 9:17 pm Lomkholna: News, Zomi\nYangon khuapi a teeng Pu Dai Lian Pau tanu Singapore a nurse sem pen zanni August 20, 2016 ni (9:30 pm) hun pawl in a nasepna zato duty na pan inn a ciah teh a zuihna kahlei (elevator) nungah Malaysia gammi mivom pasal khat in zui pah lian a, Elevator sungah a pasal pan a gawl dawt sawm ahih manin anih un kilai thapai ci hi.\nPasian huhna tawh inn dawllina (4th Floor) ah kongpi kihong kha citciat ahih manin tua mun pan huhna ngenin awnggawp thei a, miten na delhpah uh hi. Ahi zongin a dawtsawm pa man kha lo uh ahih hangin CCTV pan enkik in nung mat veve uh cih kiza hi.\nSanggamnu pen a khut tem tawh kidawt kha veve ahih manin operation kibawl pah a, lauhuai luatna omlo ci hi. Ahi zongin tua luamma hang tawh Kha thum peuhmah nasem nailo phot ding cih upmawhna om ci hi. Pasianin i sanggamnu i nuntakna lamdangtak hong kepsak ahih manin i biak Zomite Pasian min i phat hi. Manlang tak damsiangna hong ngahna ding thungetna ah phawk ciat ni.\nThang Khawm Pau/Zomi Post\nPrevious: Thailand leh Malaysia Express Train tungah gul 181 kiman\nNext: Minam Ni pan Minam Gam khat ah ~ Cope Suan Pau\nKumcingnailo Driver numei khatin piteek khat taihlum ~ ZD\nGuktakna leh hamsiatna\nZCD makai te Chiangmai zinna\nA Zi cihloh Ap


url: =DEC. 24, 2016 ~ MUC\nAdmin 9:34:00 PM Articles, MISSION NEWS\nA+ thusinna: Khennihna\nSangsiapi khat camp bawlna ah hong kihel hi. Bang hang hiam cihleh a tanu pen tua camp ah kihel hi. Hih sangsiapi in biakna tawh kisai thu peuhmah a deih lo mi khat hi.\nA diakdiak in Adventist thu zuihna pen deih het lo hi. A tanu zong camp kipat cillam in thungen nuam lo, biakna tawh kisai deih lo khangno khat hi. Annekma in thungen nuam lo hi. Ahi zongin a siate in thunget dan hilh uh a, thu hong ngen thei ta hi. A tanu in a nu kiangah thu hong ngetsak ning, ci-in a pulaak ciangin a nu in lamdangsa hi. “ Nang, kei aa ding thu hong ngetsak takpi ding maw” ci-in a tanu in thungen takpi mah diam, ci-in um ngam lo hi. A tanu in nitak sialin thu hong ngetsak ing,” ci-in a nu kiangah pulaak hi. Tua a kipan a nu’ lungsim hong neem zaw deuh hi. Thungetna le biakna lam ah hong hanciam mahmah hi. Kum nga sung tawntung sangsiapi pa in hih camp ah nasem hi. Hih nasepna lawhcing mahmah hi.\nPastor Daniel Chirileanu in tu-in Romanian Union ah Khangno makai hi.\nNasepkhopna khang semsem:\nTeofil Brasov in Muntenia Conference ah project manager, makai khat hi. Hih conference sungah sang 50 val bang om hi. Hih sangte ah A+ cih thulu tawh nasepna zong nei uh hi. Hih A+ thusinna ah sangnaupang 2400 val bangin thu tuamtuam sin uh hi. Hih thusinna ah Khangno makaite in makaih uh hi. Pastor Teofil in hih A+ thusinna tu-in makaih hi. Nung kumin hih A+ thusinna Adventist hi lo sia 90 bang kihel hi.\nA nuamzaw nunna\nHih A+ thusinna ah koici bangin nuntak khuasak zia nuam zaw ding cih thute zong kihilh uh hi. Hih thusinna ah a hilh sia kisam mahmah hi. Tu quarter Sabbath School 13 sumpi in hih A+ thusinna ah kipuak ding hi.\nRomania gam ah Romanian Orthodox biakna zui mi tampen hi. Roman Catholic, Greek Catholic, le Protestant tuamtuam, Judaism cihte zong om hi. Khanglam Nisuahna lamah Muslim zong om hi. Tu-in Romania gamah SDA biakinn 1104 bang om in, SDA thu-um mi 65961 val bang om hi.\nMai –a Sabbath pen Sabbath 13 na hi. Sumpi i khiat ngei zah thum khia ding hi hang.\nMission news gen ding mi nih sehkhol in.


url: =Pasian Kihtakna ~ Suangh Dal :: ZOMI DAILY\nposted on 27 October 2017 at 8:43 am Lomkholna: Article, Biakna, SuanghDal\nLauna, Kihtakna le Zahtakna kammal thum om hi. Launa, Isreal mite in Pasian’ vangliatna a launa kimu thei hi (Pai.20:18-20). Pasian’ hehna hai a kihtak huaina (Rom 1:18); Pasian zahtakna tawh a siangtho nuntakna neih ding a kulna (2 Cor. 7:1) cihte kimu thei hi. Pasian pen vanglian mahmah ahih manin lau ding, thu hong khen ding ahih manin kihtak ding le hong honkhia pa ahih manin zahtak ding ahi hi. Hih thum lak panin Kihta cih kammal i zang ding hi.\nPasian kihtakna i lungsim ah a om takpi mah hiam? Is the fear of God in our Hearts?\nAdam le Eve in Pasian lau a kipatcilna pen a kikham Singgah a nek man uh ahihi. Topa’ kheging za ahih manun lau-in bu uh hi ci-in LST in gen hi. Pasian i kihtak leh mawhna zong i kih kul hi. Kihtak kul hi. Josef in Pasian kihta ahih manin Potifa’ zi ii kutna hih bangin na dawng hi. “Banghangin hih gitlohna lianpi bawlin Pasian’ tungah khial ding ka hi hiam?” na ci hi. Mihingte i virginna, i bitna hong susia pen hih mawhna hi. Mawhna hangin Pasian le mihingte’ kikal ah mihing le mihing kikal ah nitna le kigal neihna piang hi. LST in mawhna pen meiisah pi bangin na gen hi (Isa.44:22). Meii bangin mawhna in Pasian’ mai liah bek loin a hehna zu sak hi.\nMawhna pen a daan (penalty) sangin suksia zaw hi. Gnt: Ka pianthak sangin hell tung nuamzaw ing. Ka nek sangin ngawl nuam zaw ing. Ama’ vaksa-in ka om sangin si nuamzaw ing, cihte pawl hi. Pianthak sangin, ka nek sangin, ama’ vaksa-in ka om sangin hih kammalte pen a daan ahi hell tunna, an ngawlna, le sihna cihte sangin suksia zaw cihna hi. Sin is worse than all penal evils. Tuipi sunga dongtuakna sangin mawhna takkhat ii gu suksiazaw hi. There is more evil in a drop of sin, than in a sea of affliction. ‘Mawhna pen mun khat ah kikoih-in, hell pen a langkhat ah kikoih thei hi henla, teel theih hileh, hell sungah tuak suk nuamzaw ing’ ci-in taang misiangtho Anselm a kici pa in na gen ngei mawk hi. Hell sangin mawhna kihhuaizaw, lipkhaphuai zaw, siahuai zaw hi.\nMawhna pen gentheih mangbatna khempeuh pianna bulpi hi. Leitung ah huihsia guahsia piangsak hi. Hih mawhna naubupi sung pan kidona, kikhenna, kithahna, hong piang a, a piangsak pen a piangthu sangin siahuai zaw hi. Mawhna pen hell sung sangin siazaw hi. Hell pen mawhneite’ vangik hi-a, mawhna pen Pasian’ vangik hi (Amos 2:13). Mawhneite hell tun ding pen a maan hi-a, ahi zongin Pasian’ thupiak palsat-a mawhna bawl pen a maan thei ngei lo hi. Khrih langpang-a mawhna bawlna pen hell sung tun sangin khazaw (more bitter) hi ci-in taang misiangtho Chrysostom in gen hi. Pasian i kihtak leh hell tun ding lau man peuh sangin mawhna bawl ding a lau, mawhna a kih, mawhna a kihta hih ding pen a kisam masa ahi hi. “Thuhilhsya tampitakte in Khrih pen hell pan honpa bang bekin hilh-in mawhna pan tanpa suah zo mahmah lo uh hi” (A.W.Pink).\nPasian launa, kihtakna le zahtakna a nei taktak mi in hih pen mawhna hi, a cih peuhmah bawl ding kidawm tawntung ding hi. Sephuai sep loh pen mawhna hi-a (Sin of commission), sephuai loh sep zong mawhna mah hi (Sin of omission).\nPasian a kihta mi in hih peuhmah in mawhna melpua (the appearance of sin) hi ci-a a ngaihsut peuhmah va sawh ngam lo ding hi (1 Thess. 5:22). Gnt: Mawhna bawlna ahih pah loh hang khedap suah lianga Kawlte’ milim biakinn (idol temple) sung khawngah va paina cihte hi. “Mawhna bawl ding pelhna (by avoiding the act of sin) tawh daihna (peace) kikem-a, mawhna melpua (the appearance of sin) peuhmah pelhna tawh i Christian vang i taang sak hi,” ci-in taang misiangtho Eugenius in na gen hi.\nPasian a kihta zawte in leitung kipawlna ah kidawm mahmah hi. Mawtaw tamlua kiphu ngeingai (traffic) banga mawhna bulom lakah kiphut ngeingaina pen a kipel thei lo thu hi-a, ahi zongin lawkite va kipawlkhop pih cih pen a thu tuampi hong suak hi. (I Cor. 5:9). Mawhna phu cih leh mawhna pawlpih cih kibang thei lo hi. Amau hun lai-in mipil a kici Marcion tawh taang misiangtho Polycarp kisawh vet lo ci hi.\nPawlkhatte in tua ahihleh Khrih zong lawki ahi siahdongte le mawhneite tawh a kisawh khawm ta ve. Topa Jesuh’ daan etteh ding hizaw ciziau vial uh hi. A cih mah bangun Topa Jesuh pen siahdongte le mawhneite tawh kisawh tawntung mah hi. Ahi zongin amah pen cinate lak-a Syavuanpa a pai ngam tawh a kibang ahi hi. As a physician goes among the diseased to heal them. Jesuh pen ama’ kutai a damsak thei pa, a piangthak sakthei, a khel thei pa ahi hi (Marka 2:17). Jesuh pen paktatte le siahdongte tawh a kikholh hangin amah pen tuate in lawh thei lo hi. Pasian ahihna pen mawhna gu ii lawh theih ngiat loh ahi hi. Ni pen leitung pan a kah to tuikhu in a mihsak zawh loh ding tawh a kibang ahi hi. Eite i hih leh mawhna sungah puk khin, sia khin i hih manin lawkite tawh kipawlkhop ding pen a kidophuai mah ahi hi. Lawkite tawh kipawl lo bek loin kineh loh ding hi lai hi. A neh phei teng meilipi in hul-lum hi (Dan. 3:22). Tua hi-a ‘Pasian a kihta mi in hih ka nasep a thudik hiam (lawful), a kilawm a kituak hiam (decent), a sephuai a bawlhuai hiam? (Expedient) cih kisit tawntung ding hi’, ci-in Bernard a kici Pasian nasem minthang khat in gen ngei hi.\nPasian a kihta taktak mi in mawhna simbawl ngam lo ding hi (dares not sin secretly). Gnt: Na Pasian na kihtatna tawh bengngong khat na hamsiat kei in, mittaw khat kipalkha-a a tuk nading koih kei in” na ci hi (Siampi Laibu.19:14). Hong mu keitah ci, hong za keitah ci-a i hih sim leh Pasian in na mu na za ahih manin lauhuai zawkan lai hi.\nPasian a kihta thu-ummite in hamphatna ngahna hanga mawhna a pian ding ut lo ding uh hi. Hamphatna (gain) pen i kha’ adingin Satan’ ngasa thaang-an na hi gige den hi. Ama’ nung ah kumpi suak pah ding cih thei napi-in Pasian a kihtakna tawh David in kumpi Saul thahlup theih nading hun hoih a ngah hangin a khut nga ngam lo hi. Tua pen Pasian a kih mite’ pianzia ahi hi (1 Sam. 26: 23). Hamphatna bekbek a en pa tungah Peter in: ‘Na sum tawh sikhawm in’ ci giap hi (Sawltak 8:20).\nPasian a kihta mite in ama’ ut bangin thukkik hamtang lo hi. Homer a kici pa in phulakna pen khuaizu tak bangin khum-a, ahi zongin hehpihna in liamna khat hangin thukkik loin phum zaw hi, ci-in na gen hi. Pasian in, ‘Phulakna pen keima a’ hi-a, keimah in ka thukkik ding hi’ ci hi (Rom. 12:19). Alisha in amah aman ding a galte Pasian in a khut sungah a piak teh that loin, mohlum le tui tawh vak-in khah kik hi (2 Kings 6:22).\nPasian a kihta taktak misiangthote in mawhna ahih pah loh hangin tua hanga a piang ding mawhna kih ahih manin ki-ip hi. “Note khat le khat thu na kineih uh ciangin Pasian’ misiangthote khensak zaw loin lawki thukhente’ mai na kitun ngam uh hi” na ci hi (1 Cor. 6:1). A cih bangin thu-ummite sunga buaina pen kumpi zum kitut ding a hoih hangin tua leitung kumpi thu-um lote in thu-umte’ thu khensak ding cih pen mawhna ahih loh hangin a sephuai lo, a bawlhuai lo thu ahih manin, Pasian’ kihtakna tawh seploh bawlloh ngam ding ahi hi. Leitung kumpite zum ah i kitut teh i Christian biakna hong simmawh sakin i biak Pasian’ mindai ding ahih manin Pasian kihtakna tawh Pasian a kihta taktakte tua bangin gamta ngei lo ding uh hi. Paul in, ‘Ka ut peuhpeuh ka hih theih nading thu om hi, ahi zongin na khempeuh hih ding kilawm lo hi’ na ci hi (1 Cor. 6:12). Sanggamte aw Pasian i kihtakna le zahtakna tawh thuhamsa pen nangawn lawki kumpite thukhensak kei ni.\nPasian a kihta tapidawte in a lungsim uh tawh Pasian deihna a langpang ahih khak ding nangawn lau ding hi. Na lungsim ah ngaihsut nahoih lo kidawm in (Thuhilhkikna 15: 9).\nPasian kihtakna tawh lau ding le zahtak ding tuni-in a thakin i lungsim ciat ah guang ni. Pasian kihtakna i lungsim ah a thakin hong om ciat ta hen!\nEvan. Suangh Dal\n(Sermon on 22 Oct 2017 at Sawbua Bethel Baptist Church)\nPrevious: A Etteh Huai Christian Innkuan ~ Pau Do Lian\nNext: Malaysia gambup ah nupi kum atampen in aki ciamteh kum 128 aphakhat sita\nTulaai Leitung Thuthang Tuamtuam Updates August 8\nTulsa ah “Zomi Khang Thak Club” honpawi kinei\nGZA Khawmpi ading Thungetcialna leh Khawmpi Hungelna zaksakna\nMyanmar Embassy, Singapore pan Zika Virus hangin thutangkona ~ ZD\nQuantity leh Quality ~ Tungg Thang\nEi Zomi te ngeina a phunpi teng ~ Pa Cin Lian Khai\nI Gam I Minam mailam ding Inn-ngak Zosuan te khutsung ah omta


url: =KIKHAK TAN LO A REFUGEE A LA GAMTE IN A LAK ZAH DING UH KHIAM HI ZAW – Zomi News Journal\nKIKHAK TAN LO A REFUGEE A LA GAMTE IN A LAK ZAH DING UH KHIAM HI ZAW\nPosted on May 21, 2016 by thangmuan502@gmail.com in news // 0 Comments\nADS\tMay 20 at 7:02am UNHCR Meeting: Gamthumna lamet a om lai mah hiam?\nRST thuneinu Rachael in a genna ah “Leitungah gam tampi om a, tua teng lak panin gam 27 khawng bekin amau gamah Refugee te omna pia hi. Tua zong avekpi gawm mi 100,000 ai bek hi sawnsawn ta hi. Mi tuazah bek la hi mawk leh leitungbup ah Refugee om zah pen Million val hi. UNHCR-Malaysia ah April kha bei ciangciang UN Card ngah bekbek mi 155,000 kiim pha in, Kawlgam panin Refugee 140,000 kiim kipha hi” ci hi. Malaysia a om teng bek zong 100,000 val cileng, bang cih ding? Tua banah “Malaysia a om Refugee te hong la pen gam 5 bek hi ta hi. Tua gamte pen Canada, USA, New Zealand, Australia leh Japan te ahihi. Tua te’n zong Case tawh kizuiin huhna a kisam phadiakte lo buang la nawn lo uh hi. Tukum sungin Malaysia panin mi 5000-6000kiim kilengsak dinga, maikum 2017 ciangin tampi tak kikhiamsuk lai ding hi” ci leuleu hi. Gensa mah bangin RST te penDurable Solution Unitkicihna tawh kizuiin ei Refugee te ading Malaysia kumpi panin nasep phalna hong ngetsak uh hi. A beisa hunin kumpi lampanin nasep piak ding vai thukimna gen khin uh a, ahizongin kum bang zah nasem sak ding, kum ciangtan zah a cin khit ciangin bangci kalsuanpih ding cih tawh kisai UNHCR leh Malaysia kumpi a kikup laitak uh ahihi.


url: =Kizopna hoihin gualzawhna ~ Go Za Nang :: ZOMI DAILY\nposted on 21 June 2016 at 8:47 am Lomkholna: Article\nLeitung i nuntak sungin mimal, innkuan, Pasian nasem khawmte, kipawlna tuamtuam, pawlpi sung, beh sung, phung sung nasepnate ah kizopna ahoihnak leh tua nasepna gualzo ding cihna hi pah hi. Haksat hun hong tun ciang, i tuah le tuakkhawm, nuam i tuah leh nuamkhawm ni ci’n, khut khat tawi, khe khat khai bangin i pan teitei nak leh eite sungah haksatna sauveipi hong tualbiallo ding hi. Nehemiah 4:17-18 sungah Nehemiah in kulhpi le kulh kongpi alamding ciangin Judah mite khempeuh kaikhawma, a khut lang khat uah galhiam tawiin, akhut lang khat un van tawi uhi. Kithutuahna tawh na a sep uhciang ni 54 sungin nasep zo ziau uhi. Tua ahiman kithutuahna pen gualzawhna tawhtang ahi hi.\nKizopna hoih neih ding hanciam den in. Leitung ah gam khat le gam khat kizopna hoih a-om kei uh leh kitelkhialin galpi piang thei hi. Kizopna cih pen lai kikhak, kiho, kihawh, kilawmta, an nekhawm, tui dawnkhawm, neihsa kihawm, kipia, lungsim kigenkhia cihna ahi hi. Pasian nasemte in Pasian tungah nasepnate manman report piakkul hi. Tua banah pawlpi makaipa tungah ahunhunin nasepna lai tawh report apiak ding kisam hi. Tanau sungah, nupa kikal ah, innkuan kizopna ah khat le khat i nasep, i silbawl kithei sakin, i kigen ding kisam pha mahmah hi. Yangon ah gammial nasem aa om Korea-te Kim Yong Chun in, Sia aw, Kawlgam Pasian nasemte ka muhna khat hong gen ning, no Kawlgam aa Pasian nasemte in thungen hetlopiin, Pasian na nasep theih uh lamdang sa pen ing hong ci mawk hi. Tua ahimanin nasepna Pasian tung na koh det ding kisam ahihlam hong gen ahi hi. Pasian tawh na kizopna man mahmah ding, nisim naisim thungente i hih ding thupi masa pen hi.\nNa nuntakna sungah athupi khol hiaulo lungkimlohna neu no khat na kemkem lecin, miten nang hong muhna manlo mawkthei hi. Banghanghiam cih leh kitelkhialhna neu no khat om ahimanin, gensiatnopna hong om hi. Tua bang na gen akipan kizopna hong man nawnlo pah hi. Ahoih in na mu thei nawn kei pah hi. Tua thamlo mikhat peuh nang deih banglianin, anungta ding na sawm khak leh na lunggim mahmah ding bekthamlo na kizopna uh hong kisia zawlai ding hi. Ama siamna thukimpih-a, na zat siam ding bek hanciam zaw ding thupi hi. Mun pawlkhat ah lai kisuang a, “Nang na hoih nak le kei sia lua sam keng” cih bang i mu thei hi. Hih pen ei thuum mita ding aman hetlo khat a hi hi. Ei thuumte nuntak dan ding pen Lai Siangtho in, na lawmpa nang tungah hong hoih gamtat het kei tase leh nang hoih teitei ding ahi hi. Mt. 5:39-40. Na paang hong kibet leh alang khat dawhin, na puan hong nget leh na puanza piakbeh in, cih hi zaw mawk hi.\nMi khat i it nak leh ama hoihna bek kimu-a, amawhna kimulo mawk hi. Itna in mawhna nangawn sel mawk ahih leh kizopna ah itna i neih tek ding kisam mahmah thu ahi hi. Nupa kikal, Pasian nasem khawmte khat le khat kikal ah kitelkhialhna thu themno aom nak leh kikum pah ding, kigenkhia pah zaw ding, kholkhollo ding kisam hi. Acidam innkuan, acidam pawlpi i ut leh kitelkhialhna mun pialo ding hi hang. Na i sep nak leh kitelkhialhna hong om thei lua ding hi. Ahizongin, tua kitelkhialhna pen mun pia kei peuh lecin veng pah siuseu lel ding hi. Kizopna ahoih nadingin thu neuno khat aom ciang mun pialo-a, kikup siang pahpah ding hoihpen hi. Sing i eh ciangin khetphim i khet pen akitap nadinga kikhensuk ahi hi. Kitelkhialhna pen tua khetphim bang hi-a, na khetphim khet behbeh lecin kitamding hi. Khetphim ahi kitelkhialhna pen khet behbeh kenla amanlangin lakhia pah zaw lecin thu hong hoih ding hi.\nKilemna apiangsakpa hih ding hanciam ding.\nMt 5:9 sungah mi kitawng kilemsak theite in thupha angah ding uhi. Banghanghiam cih leh Pasian tate cihna angah ding uhi. Ei tawh akisai kei nak leh thu kankanin, ban gengen sedah zaw ni. Thu telkhinlopi na mawk gengen pen buaihuai mahmah ahih lam theihhuai hi. Na kampau pen mei-amsa lawnkhak tawh kibang hi. Na lawnkhak khitciang sau veipi salai-a, meima thei lai hi. Nang deih dan, nang zia tawh kituaklo thute mawh sak pahpah ken. Mi khempeuh dan le zia kituakkhin zenzenlo hi. Nupate zong en leng apasal hi sinsen, azi pen hi dikdiak cih bang om thei-a, Pasian in akipuahphat nang ua abawl hi thei hi. Tua ahimanin dan kibanglo aom ciangin kisansiam ding, kikupding thupi mahmah hi. Mi kitawng kilemsakna cih pen khat thanemna phun sansan nawnlo-a, maisakna ahi hi. Pasian naseppihte khat in kei kiangah, ka zi pen thuman lua, citak lua, hi tiltel ahimanin kei ginatlohna teng hong puah dingin Pasian hong piak hi ci-a, teci hong pang ngei hi. Ahizong aman hong hih tiltel den keei laitak na hehin kitawng den le ung siatna piang ding hi napi kithuak siamna in hoihna piangsak ahi hi.\nKiphunsansan, kitaitai ding sangin itna kilak-a, kimaisak ding thupi mahmah hi. Ka khangno lai in kapa’n hong taitai sangin ka nu in itna laka zankim inn ka tundong hong ngak ngiungeuna in ka nuntakna kikhel nading thupizaw ahihlam ka tel sinsen hi. Khat le khat kilangpanin, kiselkhinkha phot lehang kilel nuamlo hi. Khial kisakhin sam napi zawh nading thu zongin, kipangpang thei mawk hi. Kiniamkhiat-a khat nuai ah khat omna in khialhna kiphawksaka, kikhelsak thei zaw tham hi. Kitelkhialhna khat aom ciang cih taak kei cikha ken, diahdiah lecin meima lianpi suak thei lua hi. Nupi papi khin hi napi-a, tangval nungak lai azawl luite tawh kithuahkhakna a om ciang azi, apasal heh-a kitawt lawh nangawn om thei hi. Kitawt nading ahih leh kiho dah lel phial ni. Ki kum ni. Thu nengno khat ci ken, ki sianggen in ahoih lamah, kilem nading ahih nak leh kizuih ding thupi hi.\nKithutuahna omlo kipawlna ah siatna tawh ki zomthei.\nKi thutuahna omlo gam kisia ding, innkuante, khuate kip zolo ding hi, ci’n, Mattew 12:24-27 sungah agen mah bangin, kithutuahna aomlo nasepnate zong kisia ding hi. Alangkhat ah gen lehang, ki thutuak-a, sep diamdiamna ah bel gualzawhna ngah ding uhi. Kithutuah nadingin, MAN piak kul hi. Tua MAN i cih pen bang hiam cih leh ITNA ahi hi. Tua ahih leh itna i cih bang hiam en dih ni: 1Kor. 13:4-5: Itna in alung duai thei hi, hehpih thei hi, kielna aom kei hi. Akisa thei kei hi. Akiphasak thei kei hi. Akituaklo in agamta kei hi. Ama phat nading bek azong kei hi. Aheh baih kei hi. Gitlohna aciamteh kei hi, ci in Pasian in hong gen hi. Tua ahimanin kithutuahna pen itna ii gah ahimanin, innkuan, kipawlna tuamtuam le pawlpite ah kithuak keeikai mah akul na hi zaw hi. Khat vei pastor pa kiangah nupi khat in apasal tawh akikhen nopna thu hong gen hi. Tua nupi nu in, ka pasal zum pan hong ciah ciangin TV mai ah tu pahpah-a, a khedap zong tua mun ah suah zel hi. A khedap 1,000 vei bang sengkhin ka himanin ka heh suakin ka kitawng uh ci hi. Pastor pa in na pasal tawh na kiteng kik nuam hiam? ci’n dong hi. Kiteengkik nuam mah ing acihciangin, pastor pa in na kilem nading ahih nak leh khedap sen ding 1,000 vei bek hilo 4,000 bang sen ding sawm lecin na kitawng nawn kei ding uhi ci hi. Tua ahimanin khat nuai ah khat kiniamkhiatin kithuak keeikai ding mah Pasian hong hilh ahi hi.\nAbraham gancingte le Lot gancingte akitawt ciangin Abraham in hong kizomto leh ut takei leng ko pata zong kitawtloh phamawh ding cih phawk hi. Tua ahimanin Abraham in Lot kiangah Pasian in eite thupha hong pia-a, i leitang in hong vaak zo nawnlo ahimanin i kikhen kul ding hi. Ama ang sung en masa hetloin Lot aw gam sung teng enin, na deihna mun teel in, ci in, Lot thupia hi. Lot in leitung mit muhna tawh enin, lono na ahoihpen mun teng teel hi. Tua ciang Pasian in Abraham sam-a, mual tung kahto sakin na khua dak in, na muh tawpna dong na gam ding nang kong pia ding hi, ci hi. Leitung mit muhna ah hai vai keei, guallelh vai keei tawh kibang taleh kiniamkhiat in Pasian deihna tawh na thuak keeikaina pen Pasian dan hi-a, thupha hong piak nading kipatna ahi hi.\nPasian nasem cihpen aana tawh ukna hi peuhmahlo-a kiniamkhiatna tawh Kha sungah thuneihna lakna hi bek hi. Mang ten servanthood nasepna acih ahi hi. Eima ang sung bek enlo, i pawlpi i minam, i lawm tading geel sak masak nading pen Pasian dan na hi mawk zen hi. I minam i khua, i tui, beh sung, phung sung le innkuan sung ah makai dingte in kiniamkhiatna tawh mun la siam peuh leh makaipi-a thu hong kimang ding na hi zaw hi. Maha Tamah Ghandi in tapidawte Lai Siangtho Matthew 5:1-12 Mual Tung Thuhilhna zuiin nasep akipat ciang agualzo le aminthang khat in leitung in ciamteh hi. Hih leitung mite bangin na om kei un, ahoih adeihhuai Pasian deihna in bang ahihiam cih na khentel theih nadingun, na lungsim uh bawlthakin na lim uh na kilamdang sak un,” Acih mah bangin ei le ei kisitpha, kienpha in Pasian tawh kizopna, na innkuan kizopna, na pawlpi uah kizopnate kisitpha lehang gualzawhna pawi hong kham sak nuam i biak Pasian ahi hi.\nSenior Pastor; Superintendent\nAgape Ministries Center\nNo. 4 District Council, AoG Myanmar\n1. Your best life now Joel Osteen (Newyork times best seller of the year)\n2. Become a better you Joel Osteen\n3. Purpose Driven life Rick Warren\n4. Hilhcianna kithuah Lai Siangtho\nPrevious: Korea Gam le Mi te: Zomi khat ii muhna pan (5) ~ Cope Suan Pau\nNext: Na kikhenzak het kei un maw ~ Dr. L. Lam Khan Piang


url: =Mizawng nam leh Mihau nam kilamdanzia thu (7) :: ZOMI DAILY\nMizawng nam leh Mihau nam kilamdanzia thu (7)\nposted on 3 September 2018 at 7:13 pm Lomkholna: News\nI. Mizawngte in Melmuh Tongsan en zel in, mihaute in Laibu sim zaw uh hi. Hun beizah kibang tektek hi napi-in Melmuh Tongsan etna leh Laibu simna pan khantohna i ngah zah pen van le lei bangin kilamdang hi.\nII. Mizawngte in nasep hun tawh kizui-in sum ngah uh a, mihaute a hun sangin nasep i a gah tawh sum deih zaw uh hi.\nIII. Mizawngte in amau tuahsiatna pen midangte mawhsak uh a, ahi zongin mihaute in ahih leh amau sup le bai tungah vaipuak la ngam hi.\nNa tuahsiatna, na zawnna na ngauna pen midangte hang hi lo hi. “Kumpite, sumbawlna, veng leh paam, “Hua ka sanggampa/nu”, ka makaite hang hi” na cihcih lai leh khantoh gim naam nai lo hi teh. Tua sangin, “Kei mahmah a kisam pha zaw hi vengh aw, keima gitnat lohna hi zaw” na cih ngam masiah khangto lo ding hi teh. Meidawi na hi den lel ding hi.\nIV. Mizawngte in sum khol ding bekbek ngaihsun in, mihaute in sum meetbawl ding ngaihsun den hi.\nSum khol ding bek ngaihsun in, a khol den bek te pen zawng zaw lo na pi-in hau ngei lo ding uh hi. Na hauh nop sum khol ciang bek ngaihsun ken la, meet bawl ding ngaihsun in geel hamtang in.\nV. Mizawngte in vai khempeuh a thei gai dan in om uh a, mihaute ahih leh a tawntungin sin (learn) uh hi.\nMizawngte in thu khempeuh athei dan in, biakna vai(religion), gam vai (politics), sum lei sum zuakna (economic) leh vai tuamtuam ah amau muhna gen khiat ding bekbek lawp in, sin thuah ding lunglut lo uh hi. Mihaute in ahih leh a theih loh uh tampi om lai ahih lam kitel in, mite thu dong in, mite thugente limtak in ngai uh hi.\nVI. Mizawngte in ‘Sum/ dangkaa’ pen ‘Siatna namkim kipatna’ in um uh a, mihaute in ahih leh ‘Zawnna’ pen ‘Siatna namkim kipat khiatna’ in mu zaw uh hi.\nSum pen amah bek om leh nuntakna nei lo hi a, ahi zongin a neite i zat dandan in gamtang thei hi. Sum neih loh luatna in, buaina, maizumna tuamtuam piang sak thei veve hi.\nVII. Mizawngte in kamsiat/ kamphat um mahmah uh a, mihaute in amau sep zia, asep zawh tan muang uh hi.\nKamphat (Lucky hoih) leh hau ding, tua te-hi te sem ding cih pen mizawngte lam-etna, upna leh a gen mun zel uh thu hi a, mihaute in a hauh semsem nading un kamsiat/ kamphat tawh vaihawm lo in tuadan lungsim zong nei lo uh hi. Sep zia ding geel in, sin in, hamciam in sem uh hi. Phualva Lungtuak Media/ danlok.com\nPrevious: Lenlai Tanlai lakhui bawlpa Haupi tawh holimna\nNext: Numei note theihding a thupi khat om ~ Job Cinpi\nZomi Christiante leh Ethics ~ Pau Do Lian\nPenang ah palik kineih pasal khatin Kawlgammi numei khat bawlsia\nACTS pan Alor Star leh Bukit Mertajam ah Mobile Clinics omding\nLamkal ah Accident atuahlaitak ahuh Doctor nutawh kimukha in lungdam mahmah\nCovid-19 khit leitung huihnunzia tawmkhat ~ Mung Sian Kim\nLife insurance – Luangkhaam na nei hiam?\nMelbourne khuapi in 2017 “World’s Most Liveable City” ngah leuleu\nGaza aom UN sanginn khat kikap, mi 13 si


url: =Malaysia ah migilo te mat Kawlgammi 4 lakah 2 asisa in kimu ~ ZD :: ZOMI DAILY\nposted on 1 November 2016 at 9:30 pm Lomkholna: Malaysia, Myanmar, News, Sawltak, World\nMalaysia gamsung aom Bekelam, Bachok ah migilo te mat Kawlgammi 4 lakpan 2 te ii aluanghawm kimu cih zanni Monday ni in NST te’n genkhia uhhi. Bekelam, Bachok aom buhleilet nawl ah aki mu ci uhhi.\nKelantan police chief khat ii genna ah asilak ah khatpa ii aluanghawm pen asipa ii alawmte’n aluanghawm amuhpih uhciang in theicianpah uh a, adang khatpa ahihleh apumpi tungah asuihsak Tattoo tungtawn in ki theikhia cihi.\nHih mi 4 tepen Tunjung aom anasepna Construction Site panin nungkal Tuesday ni in akiman ahihi. Migilo mi 9 te tuamun ah amai tuamcipsa in pai uh a, hih Kawlgammi 4 te amat uh ahihi ci’n amau ii anasepna pan Supervisor khat in Police te tungah genkhia hi.\nHih akiman, aki Kidnap tepen adang akiman tetawh kibanglo hi. Hihpen Kawlgam sungpanin biakna vai hangin kilemlohna te Malaysia gamsung ah honglawh hikhathei dinghi ci’n Press Conference ah palik te’n genkhia uhhi.\nHih asisa akimu te ii pumpi tungah temta tawh kidawtna ama tampi kimu hi. Tuaban ah alu uhzong Plastic Bags tawh kituamcip cihi. Asi tepen kum 20 leh 30 gualpawl hiding cihciangbek genkhia uh a, amin apuam te genkhiat neinailo uhhi.\nZomi te ahiloding in ih lam en hi. ZD Sawltak #zomidaily\nPrevious: Tukhang ading Zomi ~ Dr. Do Suan Mung\nNext: US, Baltimore ah School Bus leh Commuter Bus kiphukha, mi 6 sipah ~ ZD\nMalaysia ah Nuta te inndawl 32 pan kia, anih in si\nLonely Planet te “Top Ten Countries” sungah Myanmar kihel ~ ZD\nBang hangin USA in Israel te tuam gup den hiam? ~ Zomi Quavadis\nTunnu Zogam Giabang Zunni ~ Muankhup


url: =Chile gam Santiago khuapi pan hopihna\nChile gam Santiago khuapi pan hopihna hong hopih ing.\nInnlam ah cesus vai ZOMI vaite makai te leh mipite nakpitak hanciam in i hihna maan mite, kumpite inhong ciapteh ding athupi mahmah nasep lianpi i sep laitak in lawm leh gualte geelna vaihawmna a omsa bangin Chile gam ka zin khia hi. Ka tunna mun khempeuh ah ZOMI ka hihna pulaak bek thamlo in mite zong Zo puan Zo nikte ka teengsak aa hoihsa mahmah uh in, lungdam thei mahmah uh hi. Ka limte facebook sungah ka guag aa Jacob Mung ah na en thei ding uh hi.\nChile gam sung khuapi 5 te ah CLC teamte hi ta leh Pasian nasepna ah mapang khawm mitampitak tawh mission conference 5 vei ka nei thei hi. Chile gam pen sak leh khang kigamla mahmah aa Kawlgam bang dan in tuat le hang Santiago pen Yangon khuapi bang dan hi. Sak lam ah Antofagasta khua ka phakna pen Yangon pan Myitkyina a gamlat dan mah bang hi. Khang lam khuapite Concepcion, Temuco khuate pen Myeik, Kawthawng khuate bang dan hi. Santiago tawh a kinai pen khuapi seaport in Valparaiso hi aa Km 90 kigamla in mawtaw tawh nai 1:30 kipai hi. Chile gam sungah mi 17 million teenga, Santiago ah 6 million teeng hi. Christian pen 10% bang pha uh hi\nChile gam ii nisuah na lam ah Andy mountain range om hi. Santiago pan in a saklam gam khempeuh mual leh guam a tam zaw hi aa singkung lopa om vet lo in, kawlh mang hi. Antofagasta khua kiim ah sumngo tawhna mun 9 om aa leitungah sumngo pianna a tamna munpen khat hi. Khuahun pen vot lua lo lum lua lo in nop bektak hi. Santiago khua pan a khang lam te ah khuahun vot in mun khatkhat ah kum tawn tung vukkhal in tuam cip hi.\nHih ka zin kawikawina munte ah Pasian in a lamdang na a sepnate tawm khat hong pulaak nuam ing. Minamdang lakah Pasian na ka sepna ka lawhcin mahmah na mun khat ahih manin Pasian tungah lungdam bektham lo in, ZOMI khat lei mong ciang Pasian thugen dinga hong puakna ka angtanna leh Pasian nasepnate hangin ka ZOMI pihteng hong hawmsawn nuam ka hi hi.\nAntofagasta khua ah CLC Jesus te Llama pawlpi bulphunin ka thugenna tungtawnin mi 21 in Zeisu Khazih gumpa leh honpa in saangin 40 taang in Pasian tungah kiaapthakna leh Pasian geelsakna bang nuntak nading lunggulhin hong ki-ap thak uh hi. Khangno pasal khat in Pasian nasem dingin hong kipumpiak pah hi. Tua banah Maranatha Baptist Church ah zong Pasian tungah thumaantaka nungta nuam mi 1 hong ki.ap hi. Concepcion khua ah mission nasepna ah khantawntung kipumpiak dingin kipsakna siavuan a sinlai numei 3 te leh kum 12-16 kiim apha naupang 5 te mission nasem dingin kipumpiak uh hi. Temuco,Valparaiso leh Santiago khua ah zong mi tampi in thangah ban ah Pasian ading nungta dingin thathak laakna nei uh hi.\nHihte ka et tak ciangin aww Pasian in ZOMI te Zogam, vaigam leh leimong dong Ama nasem dinga hong puak kawikawi mi tampite in Pasian muh lawh banah Pasian nasem ding kipsakna leh ki-apna nei thei banah, Pasian ading nuntaknopna athak ki-apnate aneih uh ka muh ciangin Pasian tungah lungdam lua ka hih manin hong hawmsawn hing. ZOMIte hong mangngilh lo, hong ciamteh leh hong lamsang Pasian in phatna, pahtawina, minthanna, vanliatna, ukzawhna khempeuh tang tungtawn ta hen.


url: =Suakta Takin Nuikhia Ziahziah In. Agelh ~ Vung Hau Lun @ Hau Lun - Laibu Saal\nHome > Thuluui/Articles > Suakta Takin Nuikhia Ziahziah In. Agelh ~ Vung Hau Lun @ Hau Lun\nSuakta Takin Nuikhia Ziahziah In. Agelh ~ Vung Hau Lun @ Hau Lun\nSuakta Takin Nuikhia Ziahziah In.\nAgelh ~ Vung Hau Lun @ Hau Lun\nCidam nadingin khut leh khe tatkhiatna (exercise), khamtheih guihtheih zatlohna, sathau tamzat lohna cihte ih hanciam mah bangin ciamnuih khui etna, Cartoon khui etna cihte in lungsim pumpi cidam nadingin hoih mahmah hi ci-in mipil ten na mukhia uh hi.Sum leh paai tambeilo in cidamna ki ngah thei ahih manin thupi mahmah hi.\n1. Nuihna in damna zatui hoih khat hi.\nMi khempeuh in suakta takin ih nuih khiat zelzel samhang tua bangaa suakta takin ih nuihkhiatna in cidam nading bangzahtak aa thupi hiam cih ki theikha khollo hi.\nCiamnuih khui etna hang ahi zong a nuihzak huai thu khat peuhpeuh hangin nuihna in nakhat peuhpeuh tawh kilemloh na (allergy) hangin a piangthei lauhuainate noptuamsak thei hi. Tua ban ah nuihna in pumpi’ natna dalzawhna khang sak-aa hong cidam sak hi. Pumpi zaw natna pan zong dalthei hi. Lungtang natna noptuam sak baan ah sisan sung aa a khum dat a hoih bek in piangsak thei ahih manin sikhum zunkhum natna noptuam sak thei hi.\n2. Sikhum zunkhum natna leh nuihna\n2013,May kha in Japan mipilte in a kantel na uh pan annek khop kawm nuamsa-in maitai, nuihna in sikhum zunkhum kiamsak thei hi ci-in na genkhia uh hi. Annek ma-in ciamnuih khui etna in sisan sung aa a khum dat kiam sak thei hi. Tua ahihman in nuihna in sikhum zunkhum natna hangin hong piangthei kal natna,mittawtna pan hong dal thei hi.\n3. Lungtang natna leh nuihna\nNuihna-in pumpi zaw natna, sihui bawk natna, sihui natna tuamtuamte pan dal thei hi ci-in mipil te-in mukhia hi.\nMipilte-in bangci kantel uh hiam cih leh lungtang natna nei mi pawl nih in khen masa uh hi. Pawl khat nate pen hunman takin zatui nesak in pawlnih nate a hih leh nisim in min (30) sungta ciamnuih khui ensak uh hi. Tua daan in kum khat a cin ciang, pawlnihna te pen sikhang kiamin lungtang natna noptuam zaw hi ci-in mukhia uh hi.\n4. Nuihna leh thuakzawhna\nAmerican gam ah nuihna in cancer natna leh khantawn natna tuamtuamte damsak thei maw/damsak zolo cih mipilte-in na kantel uh hi. Bang daan in kantel uh hiam cih leh a cidam naupangte ciamnuih khui ensak in a nuih ziahziah laitak a vot mahmah tuikhaltui sung ah a ban uh sawtpi tak diah zo uh hi. Naupangte pen tuabangin ciamnuih khui a etlaitak un natna (pain) thuak nopsa uh aa lunggimna a pia hormone (stress hormone) kiamsak thei hi.\nLunggim detna in lungsim pumpi hong damlo sak beklo in na neihsa natnate zong suksia sak semsem thei hi. Tua ahihman in a cidam mi khat na ut leh nisim maitai-in na nuih den zawh nading mangngilh kha kei in.\nCidamna Sianu Vung Hau Lun Thuluui/Articles\nItem Reviewed: Suakta Takin Nuikhia Ziahziah In. Agelh ~ Vung Hau Lun @ Hau Lun Description: Rating: 5 Reviewed By: Cinpu Zomi


url: =Zogam thuthak nasepna thupi pawlkhat\nDear Zomi Sanggamte,\nTulai Myanmar News (Thuthang) enleng: Census tawh kisai in Dotna leh Dawnna tampi kimuthei a, Eimau hihna ciat pulaktheih hun ahihmah bang in ZOMI in Pasian in hong bawl peuhmah in Zomi gelh ding hun manpha mahmah pen Pasian in Kumpite zingvaihawmna tawh hong piak khop Hamphatna lianpi ahihi. Tuamah bang in Mikim in zong eimau' hihna maan ciat gelh ding hipah hi.\nNang pen ZOMI na hihleh Zomi na gelh ding hi-a, kuamah na dot ding hilo hi.Hongbawl Pasian in bang in hong bawl ahiam? Na Minam Min maantak in gelh in. Tutung himhim pen ZOMI ah Tuibang kigawm photphot dih ni, .... Minampi khat in din theihna ding Lampi Hoih pen khat hi veen, ....\nTheihding: Census hun ah Code Numbat nei nailo te khempeuh zat theih ding in "Special Chance" hong kipiua pen 914 khitciang in na Minam min gelh ding ahihi. Hihpen hihna maan kantelna tawh kisai hi-a, hihna bang in gelhding mah hipah hi.\nGamsung ah aomkhempeuh in amau hihna gelhding in kipanta uh-a, Awareness pen Kumpi sung pan leh NGO tuamtuam in teltak in theihcianna ding in Kumpi vaihawmna ah hihtheihzah in hanciam in mapang in kisem\nNa Minam bang hiam?\nNa gelh peuh pen Na Minam min ding hisuak pah ding hi.\nMikim in Pianna Khanggui kineiciat hi ven maw, ...\nZosuan khempeuh in Zomi cihding pen GZA pan zaksakna om khin zo hi, ....\nPolitics vai leh Biakna vai ahimasalo: Minam vai ah ZOMI cihpen Mimal\nvai hisak ciat ni.\nZOSUAN PEUHMAH IN ZOMI GELH CIAT LENG MAW, .....\nSUNDAY TEDIM KHUA THUPIANGTE\n1. Tedim Khuapi ah ZCLS Meeeting 11 veina Bethel AG ah Biakpiakna Thupi tak in kibawl, ...\nSaturday Nitak in Rev. Tuan Suan Thang Phualpi AG Pastor in Hunzang, Sundaqy Nitak\nTuzan pen Sia Thawngno in Hunzang ding, ....\n2. LBBC ah Job Thawngno in Hunzang, Bethany AG ah Rev. Khup Lian Suum in Hun zang,...\n3. ZCC Tedim vaihawmna tawh Tungzang Khua ah Census vai thugen ding in Motor 2 tawh\nZingsang tung in Tedim pan vai ding khia, Sia Hang Khan Lian, Sia Khawmlay, Sia Thangvanlian leh Zozuun Tuanvai pawl in denciang Thugenna nei ding uhi.\n4. Sezang ah 2:00PM in ZCC Tedim pan Thugenna ding dendeuh mahmah ciang in Thungena omdia, Sia Ekhai, ... Dr. Cing Pum Nem, Sia Lianpi(TBCY), ... cihte in Thugenna picing nei ding uhi.\n5. Tunitak Bethel AG Tedim ah ZCLS mintawh Biakpiak kikhopna Hunpi omlai ding a, Rev. Job Nang Khua Thawng in "Eite kikhenlo in, ... cih Thulu tawh Sermon ding hi.\nMeeting kah 126 in Thukhensat 40 val abawlkhit ciang un, Zomi\nMusuem Innpi ding Kyats Tengh 70 val bei ding Sehtan tawh Sum Project kicing bawlkhin zo uhi.\nCensus vai zong Agenda khat in kiguang a:\nMipite Thukimna tawh 914-ZOMI mah gelhkim ding kithukim uhi.\nZOMNI ZOMI ZOMI ZOMI ZOMI ZOMI ZOMI ZOMI ZOMI ZOMI ZOMI\nJoshua Thang, Th.M


url: =Kumzalom 21 (21st Century) sung Zomi te’ Saptuam paizia ~ Pau Do Lian :: ZOMI DAILY\nposted on 16 September 2017 at 1:14 am Lomkholna: Article, Paudolian\nKumzalom sawmnih leh khat (21st century) ihcih ciangin AD 2001-AD 2100 sungteng cihna hi a, mailam thukigen kholthei lo-a hihziakin abeisa kum 2001pan 2017 ciang thupiang tebek kigenthei dinghi. Tua thupiangtelak ah Zomi Tapidaw (Zomi Christianity) Saptuam [church] paizia thu tawmno khat kikum lengka uh hi.\nIh Zomite tangthu enkik ding hileng kumzalom sawmnih khit kum sawmleh kumguk sungaa kilaih thute pen abeisa kum zalomkhatsangin tam zaw, lianzaw leh kilawm hi. Ahangpen hihhun [2001-2017] panin Zomi te globalization in hongnawk kha pan hi. Globalization (leitungbup kizopna) kacihna mun ah, computer, internet, sumzondan, leh pilna zonna tawhkisai acinuam deuh ka hihi. Tua globalization telak ah pemta [migration wave] in Zomite hongnaknawk phadeuh hi. Ahangpen ih gam ki-ukna leh leitang hoihloh nahang ahi hi.\nHih [globalization] leitungbup kizopna ii [trends] kiheidan ih etciang pemta [refugee] vaipen alian penkhat ahihi. 2002 kum UN vaisai nanuai, International Migration Report ah mihing million 175 amausuah nagam pua-ah omci hi. Hihte hangin biakna Buddhism, Christianity, Hinduism, leh Muslim te a omngeilohna munte ah hongkizelh phamahmah hi. Sumbawlmi, pemtami, leh khualzin miten amau biak na atuntun navuah keng gige uh ahihman ahi hi. Hih sunga ihgen nop ahih leh Zomi pemtate in nitumna (Western) lam ah pemta in ih omtakciang ih biakna leh ih upna zong nasia tak mah in hong sukha cih thu ahi hi.\nBiakbuk (tabernacle) Saptuam thu\nPaikhiatna 25-40 dong ih-etciang asaptuam Israelte’ Biakbuk lamzia ding Pasian in Moses tungah koicilam, bangcia, bangvante alamna-in zangdingcih kiciantakin gensitset hi. Asauna pi 150 leh azaina pi 75 hi a, daai [fence) pi 7sangin uum hi. Alamnading in singkha (acacia) nazang ding uh hi ci hi. Asungah siangtho munleh siangthopen mun kikhensak hi. Atomin genni cileng, azepdan ding leh avanzatding tevuakipan Pasian sawlnabek ngai-in amaudeih vanleh nakhat peuhpeuh tawh mawkbawl lo uhi.\nBiakbuk (tabernacle) zom in athupi mahmah Pasian omna a angaihsut uh, Pasian thukham singkuang (Ark) ahi hi. Hih Pasian thukham singkuang zong Pasian sawlbangbek in azatding uhvan leh alamzia ding vua kipan, amaudeih tawm hilo in, Pasian gendan lian in lam sese uh hi. Hihpen Thuciam luisunga Pasianin ami, Israel te in abiakzia dinguh ahilhna ahi hi. Sehnel gam ah kum 40val azinsung uh hitaleh apaipai navuah Pasian omna ci in angaihsut uh Thukham singkuang (Ark) ahi hi.\nBoston ah 2011-2014 kasangkah sungin Jew mite biakpiakna (Sani-Sabbath) ni simin a sound system leh amun siangthona lamtawh kisai semkha ka hihman in, a siampi (Rabbi) pa hongpai simin tua thukham (Ark) mawtaw tungpan kava dawnzel hi. Mikhatbek intawi theilo, minih in zahtakna taktawh tawiding cih thukham nei uh hi. Sabbath nisimin tua thukhamte abanban in Hebrew laitawh simzel uh hi. Hoihtak in puan neldikdek tawhtuam uh a, utna peuhah kikoih theilo hi. Zong mawkdawp ding phallo uh a, nautawidan lianin tawidingbek phal uh hi. Pasian zah a angaihsut uh ahi hi.\nThuciamthak, Zeisu hangin gupna ngah, eite adingin ahihleh Saptuam/Pawlpi (Church) pen athupi mahmah ahi hi. Matthew 16:18 “Kenkong genin-ah: Nangpen suangneu acihnopna Peter na hi hi. Hih suangpi tungah ka pawlpi ka lamding a, sihna nangawnin zo zo ngeilo ding hi.” Efesa 2: 20 “Note zong, sawltakte le kamsangte in a phuhsa innkhuam tungah akilam na hi uh a, tua innpi sutpi pen Jesuh mahmah ahi hi.” 21 “Tua inn sutpi Khrih pen inn-a a kilam khempeuh apuapi pen hi a, Topa adingin biakinn siangtho a suah dongin tua inn a khangsak hi.”\nThuciam luisunga’ biakbuk leh thukham singkuang tu-in kizang nawnlo a (Christian te in) Zeisu sisan tawh hongphuhsak pawlpi tungah akinga te ihita hi. Hih Zeisu sisantawh aphuh pawlpi pen ih neungaihsut leh tangzang ngaihsut lohding, thupi mahmah hi. Israel miten’ biakbuk leh thukham singkuang sungah Pasian omhi ci in azahtak mahmah bangun Zeisu phuhsa pawlpi/saptuam ihzah tak mahmah ding thupi mahmah hi.\nZomi leh Saptuam/Pawlpi\nZogam ah Christian upna hongtunzawh kum zalomkhat cing hita hi. Tua khitzawh atomin cileng, Zomite Zogam ih khuasak na ah khuakhat ah AG biakinn nih, Baptist biakinn nih, leh RC biakinn nih cih omlo in ei pawlpitek ah kikhawm khawm liailiai te ihihi. Khuapi sung kongzing kigamlatna gentehna, Tedim leh Kawlpi khawng ahbel atuam ci ni. Pasian thu ihhatzawk deuhciang Kawlpi, Mandalay, leh Yangon thu-um mi omloh na ah pawlpi phut in Topa in Zomi te tampitak hongzatsak ahihman in ih angtang mahmah a, khangthak te’ model ahi uh hi.\nAhizongin Zomite Zogam pua (USA etc) ihtunciang akilamdang vatkhat Christian te sungah omka sa a tua in pawlpi kikhen vai ahi hi. U Myo Chit in agen dik mahmah hi. “Guitar khat neipeuh leh pawlpi phuan ngam” acih Zomi te adingin diktap pi mah hi. Ahoihna khatah Christian omnai lohna a pawlpi phuhpen (church planting) hoihmah mah hi. Ahizongin Christian vive pawlpi neikhinsa tek lakaa pawlpi phuan/phut cihpen Zomi gamdangtungte lakah honglaang mahmah thu khat ahihlam abeisa kum 10kiim apat ihmuh ahi hi.\nZogam ah ihten lai-in zingsim lokuan in, sumneizaw deuhten sumbawl tuamtuam tawh nekzongin ihnuntakna status azawng leh ahau kilamdang hi. Tua akibanglo status omphial mahleh khau khatah gentehna, tuiphum biakinn nih cihbang omsamlo in kikamnial ciangtawh kisiatna a-om theih teei hang, tuiphum pan tuiphum biakinn kipan cih om samlo hi. Hih pen banghang aitam? Tulai hun banga youtube, livestream leh facebook tuamtuam pan Pasian thu asun azan akingaithei lah hinai lo, biakinn apaizote bek in Pasian thu akiza hi a, ahizongin Pasian thu online asun azanin akingaih theih hun hongtunciang Pasian thusungah kigawmkhawm, kithutuak, thahatzaw leng kilawm hinapin’ youtube a omma, livestream khawngpan ihngaihtheih masangin pawlpi sungah kikhenna, pawlpi phuatna cihte hongkhang mahmah hi.\nNasepleh biakpiak na\nNasep ngeina (work culture) kibang nawnlo hi. Zogam aa ihnasep leh gamkhangto a ih nasepte kibang nawnlo hi. Lokho singpua aom khatpen US hongtun ciang company thupi te ah nasep seploh phamawh hi. Ansai, Sushi, warehouse, FedEx companies te ah na ihnasep takteh ih work-culture hongkilaih hi. Ih nasep leh ih lungsim puakzia (mindset) kizom mahmah hi. Simleh zo-ah lokho singpua in singnuai gammual buanlak, vuikhu laka nuntakna ihzon na in hongkiniam khiatsak leh eileh ei hong kitheisak mahmah hi. Neklehdawn haksatna mun ah ihom ciang ih lungsim kipum khat leh ki-itna lianzaw leh kilawm hi.\nGam khangto gam ihtuntak teh cikmah a ihmuh ngei loh company lianpipi, mawtaw aircon, heater deihdeih a honsa in nasem kuan in, inn ah alum avot deihdan in kingah a, ihnuntakna hongki laihvat ciang ih lungsimpuakzia (mindset) zong kilaihmawk ta hi. Tuakawm kalah online media tuamtuam panin akibanglo upnatawh akalsuan siatuamtuam te thugen te zaza ihihman in Laisiangtho bulem ciatciata Pasian kammal simsangin youtube hongin Pasian thungaih nuam kisa zawta hi. Bang hanghiam cihleh anne kawm, an huan kawm in kingai thei a, tuakawm in Laisiangtho kisimthei lozel hi.\nLeitungbup kizopna (globalization)\nKawlgam a mopawi or sihvuina te ahun lianmah in gamthumna ah na ki-en thei in, ahun kibang lianmah in nitum naleh nisuahna kikal ah hun kizang khawm theita hi. Western Union tawh sum nakhak leh minute tamlo sungmah in gam nawlkhatpan nakithoih thei hi. Hibang leitungbup kizopna in Pasian thu-ah zong hongsu khaveve hi. Mikang tesangin ih advance zawkna khat om a tuan in online pan mopawi (wedding) bawl ahi hi. Zomi tesungah online wedding kizang ta hi. Hibang thakhat thu akhangtoh in ih upna hongsu kha hi mahleh ih Laisiangtho kilaih tuanlo, kikheltuan lo ahihman in ih Pasian biakzia/na zong akikheltuan lohding thupi hi. Kikhello cihciangin Laisiangtho kikhello cihnop na hi a, online ah thu ihngaih lehzong Laisiangtho tawh kituak hiamci a ciapteh tak mahmah hi.\nAtunga’ ihgensa mahbangin Pasianin amite’n biakpiak na aneih nading un Moses makaisak a, tua biakbuk alamzia ding uh leh avanzatding te uh teltakin hilh hi. Pasian in asawlbang lianbekin lam uh hi. Tua biakbuk sung alut dingte ahihleh siampi tebek ahi hi. Alut uhciangin inzong mawklutlo ding uh a, mite mawhna tawh kizui-in mawhsutna siampi te’n ganhing sisan keng uh hi. Mimawkmawk alut leh siding hi (Gam 3:38). Thuciam thakciangin zong Zeisu sisan tawh kiphut pawlpi ahihman in Zeisu minmah tawh kimakaih ding ahi hi. Zeisu leh Paul genna (atungah) teltak in kimu khin hi.\nZeisu sisan tawhkiphut pawlpi hina pin ama deihna bangin ki-uk lo a, leitung hamphatna ding ngaihsutnabek tawh upa leh makai asem nuam pongmawk zong tampi om hi. Mangpau theilo te in mangpau kam hongphensakzo ding pawlpi upa makai te zongin upa makaiten zong social nasep kisapna ah huhding in kamciam zolbawl tawh member angah zong om hi. Hihte ahoihlo hizenzen lo a, ih kisap vive mah ahih man in tuabang akihuhna in Pasian deihna telakah khat ahi hi.\nAhizongin abulpi Zeisu mah ahi hi. Ei honghuhzoding leh hongpan pihzo dingte ihbelhciang hong kihuh zonawn kei leh kitelkhialh na ompah hi. Mihing tungah kinga in khat leh khat huhna bektawh pawlpi akilam ciangin pawlkikhena leh kitelkhialhna hongpiangsak hi. Ih Zogam ah tua huhna, zumpai pih kamphenna, kul/omlo ahihman in ei mau upnatawh akituak pawlpi ah kikhawmciat ihihman in ki kipmahmah lel hi. 1998 kiim in Kawlgam ah siama Khuangnawni te nupa in Zogam mun tuamtuam ah huhna piakawm in pawlmi hongzong uh a, tawlkhatsung kikhopna leh biakpiakna akhangding bangphialmah leh asawtlo in kiam kikpah hi.\nAppointment zumte ah azuizo leh ahuhzoding te pawlpi ah lut ahihman in pawlnam kim, AG, RC, SDA, leh Baptist cihbangin omkhawm ahihteh asawtlo in kikhen kik veve hi. AG, RC, SDA, leh Baptist kigawm hoihlo aci hilo in upna ihsan theihnak leh tuabang a kigawmpen hoihzawlai hi. Ahizongin pawlpi honglut dingkhat social vaibek lametna nei ahihleh social ciangbek mahtawh buaidinga anungta Zeisu upnabek tawh akalsuan pawlpi ahihleh Zeisu mahtawh buaiding hi. Tua ban ah Pasian thugil taktak Laisiangtho tawhkizui a agenngekngek tawm tektek ta hi. Ahangpi pen’ mipi zaknop ding leh mipi lawpnading kigennuam zawta a, mipi kisap gendingsangin adeih uh gending nuam kisazaw hi.\nAkiza nuamlo khempeuh zong thumanlo hilo a, akizanuam khempeuh zong thugil hituan lo hi. Ih thaneemna khat thuhilhsia ten honggen ciang kingai nuam lo-a ataktakin ih thanem nate pen akisam nahizaw hi. Israel te tungah Pasian in atawntungin azak nopding uh, alawpna dinguh tamgen lo hi. Atam zaw in thuhilhna, akhialhna te uh dantatna te Pasian in genpi in neizaw hi. Tua ahihman in ihzak nopbek thungaih dinghi lo-a ihkisap thuzong ngaihkul hi.\nBiakbuk (tabernacle) leh Saptuam (ekklesia)\nIsrael mite biakbuk leh thukham singkuang siampi tebekin lutkhuan nei hi. Siampilo alut aomleh Pasian in siding ci hi. Hihpen thukham huntawh ki-uksung ahi hi. Tu in Zeisu sihna hangin tua Israel siampite beklut theihna panin mikhempeuh luttheihna hamphatna hongpia hi. Lamkhat panin thuciamlui lai-in, Israel tetawh ikipawlnop leh vun atkul hi. Israel suahkul cihna hi. Hihpen (centripetal concept) upna kici a’ Paul inzong hih concept zangnawn lo hi. Ahangpen Zeisu hangin ihihbangin hongsang ahihteh vun ak kulnawn loci hi. Tua pen (centrifugal concept) Jerusalem pan munkhempeuh ah, deidan neilo in Jews, Gentiles, males, females, slave, leh masters tawh kisai lo-in Zeisu hangin Pasian ta hihna ngah cihna hi.\nTua ahihman in Zeisu in deidan neilo a asisan tawh aphuhkhiat Saptuamtuam sungah minamvai, behlehphung vai, leh leitungthu lunggulhna tawh akiphutpawlpi leh Zeisu minbek tawh akalsuan pawlpi kilamdan na tampi omhi. Gentehna in American gamsung a-om Baptist khennih hongkisuah na kician pen hi. Laisiangtho lakdan kibanglo ahihman in, American Baptist Churches USA leh Southern Baptist Convention ci-in khennih hongsuak hi. Southern te ahihleh Laisiangtho ahibangin lencinten uh a, American Baptist te ahihleh Laisiangtho kol (loose) lak uh ahihman in numei leh numei kitenna, pasal leh pasal kitenna, numei pasalvan tawhlaih, pasal numeivan tawh laihcih te pombek thamlo in thapiazaw lai uh hi. “When God left the Building” cih DVD January 2016 in kipublish nasungah kumsim in USA gamah biakinn 4000 kikhak (close) den hi ci hi.\nSaptuam khempeuh akiam hizenzen lo hi. Pasian kammal tawh kituaklo upna apumte akiam hibek a akhangto mahmah saptuam zong omleuleu hi. September 8, 2017 ni in Southern Baptist Theological Seminary ah kava hawha, Ph.D. sangnau pang khat honggen na ah nungkum sungin Southern Baptist Theological Seminary te budget ageelna sangun sum tamngahzaw uh a, US$ million tampi val hici hi. Tuabang kawmkal mah in US gamsungah homosexual apom Laisiangtho sangte kiam hiaihiai ta hi.\nZomi tesungah zong Tedim, Chin, Zomi, Zo, Sihzang tebulphuh a tua minte tawh Zeisu minthan-nang ihzonpen ahimah aitam? Zeisu minthangsakpeuh leng ih minamzong automatic in honglamsanglo dinghiam? Pulpit tungah Zeisu minkilawh sangin Tedimmi, Chinmi, Zomi cihte hongtamzawk ciang khuadak huai kasa hi. Pulpit pen siangthosak in minamvai, gamvai te genlua kei leng ahoih zawtam cih Laisiangtho enkik leng kimu hi.\nSiampi Laibu 1: 1 “TOPA in Moses sam a, kikhopna bukpanin amah hopihin hih bangin ci hi.” Tua kikhopna buksungah thukham singkuangzong om hi. Tua biakbuk sungpan in TOPA in Moses hopih ci hi. Zeisu gupkhiatna angahmi khempeuh mi-in koimah peuhpan in TOPA hopihthei a, TOPA inzonghopih thei hi.\nStudy Ph.D. Intercultural Studies\nPrevious: Singapore ah pasal khat aguaktang in Bus tungtuang, lamdung ah vakkawikawi\nNext: ZAM Thupuak :: 17 September 2017 (Zomi khangnote ading siamsinna sangthak)\nPicin lam a manawh nuntak kalsuanzia ~ Job Cinpi\nKFC Japan te’n “Finger Condom” bawl\nKuala Lumpur vanlengtual sungah Kim Jong-nam athat numei 2 te thusitna kinei kikding\nZomi leh Zomite Khantoh Nading ~ Pu Tual Khaw Mang\nMalaysia Tunnu No.3


url: =Hunthak Numei le Khantohna (Modern Women and Development) - Laibu Saal\nHome > Thuluui/Articles > Hunthak Numei le Khantohna (Modern Women and Development)\nHunthak Numei le Khantohna (Modern Women and Development)\n(Modern Women and Development)\n2010 kum ma lai-in Bill Gate in Saudi Arabia gam ah World Economic Forum ah thugenna khat nei hi. Thugenna inn sungah numei le pasal a tutna uh a lang tuakin kikhen dimdiam a, amau ngeina ahi numeite’n a maibup phial uh dial tawh tuam uh hi. Tua laitak mikhat dingto-in “Siapa aw, ka gam uh 2010 teh leitung bup sum le pai bawlna-ah a madawk lam penpawl-in ka kihel zo uh tam?” ci-in a dot leh Bill Gate in “Na gammi bup-uh lak pan a langte’ siamna, kivakna (talent) te zong a vekin na zatsiam zawh mateng un na madawk zo tuan kei ding uh hi, “ ci-in mai kituam numei a langte’ dinmun thupitna na genkhia hi\nLeitung bup ah Numeite’dinmun\nLeitung bupah mi billion 7 a omna lakah 1.3 billion pen zawn le ngauna sungah om lai uh hi. Tua 1.3 billion sungah numei te 70% hi mawk uh hi. Hih numeite’ adingin zawnna pen sum le pai neih lohna ciangbek hilo-in, mite’nawlkhinna, thu neihtheih lohnate thuak uh a, duh leh deih zong genkhiat khuan ngahlohna hi.\n• Leitung bup nasep a kici khempeuh a nai-in kituat hileh numei ten sehthum suah sehnih (2/3) sem uh hi.\n• Ahi zongin leitung bup sumlut a ngahte a ki-et teh numeite’n za-ah-sawm (10%) bek ngah kha uh hi.\n• Leitung bupah van leh na neihna (world’s property) lakah numeite’n a min uh tawh aneih khak uh van le na pen 1% bek hi.\n• Leitung bupah khangham lai simtheilo, laigelh theilo mi million 876 ki-om in, tua lakah numeite pen 2/3 hi uh hi.\n• Leitung bupah tan lang pan tan li (primary school) a kah khalo naupang million 77 omin, tua lak ah numeite pen 60% hi-uh hi.\nHih dinmun tuamtaumte hangin leitung bup gam tuamtuamte’ kipawlna (United Nations) te’n 2015 teh zawhloh phamawh a tupna pi ahi leitung bupah zawnna a lang khiam ding cihna uh ah, numeite thapiakna leh pasal numei liangko kikimna zong a seppi ding uh thu (8) lak pan a thumna-ah na hel pah uh hi. Hih pen kumtullom khantohna geelna pite (millennium development goals) kici hi.\nUN ah Secretary a sem ngei Kofi Annan mahmah in zong, “ 2015 ma-in kumtullom khantohna geelna pite (millennium development goals) i mahial zawh nadingin hun awng cih peuhmah om nawnlo hi. Tua ahih manin numeite phungvuhna (invest) bek in eite’ mahial zawh nadingin hong lamen sak zo bek ding hi” ci ngiau hi.\nNumeite pen huankho lokho, singpua, anhuan, naucing, teekte khoi-in kem, innhah, kuangsawp puansawp, cih bang nasep liante sem ngekngek na pi-uh, kuamah in nasep kician, nasep gina-in kisim sak lo hi. Khasum cih peuhmah a kilamen sak vetlo hi. A pualam na sem sunsun le-uh a tam zaw pen khasum tawm nasep le nasep niam, zaneu dinmunte bek kipia hi. Tua kawmkal-ah ki-ukna thukhun tampi leh ngeina tuamtuam ah numeite’n amau min tawh lo le gam, mun le mual, van le na nei thei lo uh hi. Mun tampi ah sum nangawn leitawi theilo uh hi. Gou le gamh na ngawn luah theilo ngiau uh hi.\nHih kiciangtannate’n numeite’ sumlutna khaktan, heusak bek tham lo-in, a tate-uh nangawn un thuaklawh uh hi. Bang hang hiam cihleh numeite a tam zaw-in a neih uh sum le paite pen vai dang sangin a tate’ cidam nading, pil nading kin pih zaw uh hi.\nMihing khantohna (human development) tehna-ah sang pilna pen a kilim hel mahmah thu khat ahi hi. Sang pilna a nei numite’n sang a kah kha ngeilo numeite sangin nau neih dan zong siamzaw-in, nau neihzah ding zong ciangtan siam zaw uh hi. Nausiat tawm zaw-in, a tate uh damsuah zaw uh hi. A tate mahmah uh zong sang kahsak hamtang zaw tham uh hi.\nLeitung bup nasemte’ thatang zatna (global labor force) a ki-et teh numeite’ tha 40% kihel hi. Lokhawh nasepna-ah numeite’n 43% panmun la uh a, leitung bup university sangte ah a lang pen numeite hita hi. Tua ahih manin numeite sang pilna limtak sinsak lo, nasepna-ah panmun a ngah ding kilawm zah kingah sak lo a, khasum piak zah dingin kipia kha keileh numeite’ tha, numeite’ nasep theihnate zatsiam lohna, zatkhialhna hong hi-in tua meizom in nasepna-ah meet zah taktak ding zahin kimeet lo, sum le pai bawina mit tawh en le hang in a kisum mahmah suak hi.\nNitumna gam lam-ah Numeite’ dinmun\nNitumna gamlam, mikang numeite’ dinmun a tom-in en pak ni. US gam le Europe lam a om gamte ah numei college kah phazah pen pasalte tawh kikim hi. Amau sin thute zong tangtawng pekin numeite’ sin huai-in a kiciapteh sak pong ahi laihilhna (teaching) pilna, nurse pilna cih ciang bek hilo-in thukhenna pilna (law) le cidam kikepna (medical) pilna lam a sin numei pen tam mahmah in khang hanhan lai hi. 2000 kum-in US ah law a sin numei khempeuh pen law a sin bup lak pan 47% hi-uh in, 2002 kum-in UK ah cidamna pilna a sin pen cidamna pilna a sin bup lak pan 60% phata uh hi.\nAmerica saklam a om khuate le Europe leitang nitumna lam a om gamte-in kivakpih theih pilna (professional degree- law, medical, business) degree a piak uh 2/3 pen numeite hita uh hi. Tua ahih man in kumpi zumte-ah numeite’ panmun ngahna pen khang semsem hi. 2006 kum ciangciang in US ah kumpi nasem zumte’ sazian kepna-ah manager le thu vaihawmna dinmun ah numeite’n 38% panmun neita uh a, thukhensatna-ah a lianpen zum nasem lian (chief executive officers) a sem numeite pen 28% pha ta uh hi.\n2000 kum lai pek in US innkuan lai (Census) ah a ki-et teh nupa thum sung pan khat in a zi’ khasum tawh a pasal le inn kuanpih vak hi. Papi ¼ in innah a tate kem uh a, a zite uh zumkah zaw hi. 1924 kum in US nupi 87% in innah a tawmpen nai (4) hun la-in inn na sem uh hi. 1977 kumin 43% kiamsuk han in, 1999 kum teh 14% hisuk lai hi. Pilna siamna khanna le sum le pai zatna hamsat semsem man hangin innkuan le tate vak nadingin numeite’n a pualam nasepkhiatna a neih uh kilim nial ngam nawnlo hi. Gammite ngiat in zong nupi sa a pualam nasep neihna a khan hanhanna pen siatmuh nawnlo-in, phal mahmah ta-uh hi.\n1995 laipek in Virginia Slims poll ah a ki-et teh numei guk pan khat, pasal nga pan khat in numeite’n a tate kepkawm-in a pualam ah na a sep uh phallo uh hi. Thum pan khat in phal mahmah uh a, a dangte’n bel numeite thuthu hiziau cilel uh hi. 1997 kum teh nasep nei ta neisa nupa sawm pan kua in ka lung uh kim mahmah lel cita uh hi. Nupi khat-in “ko buaipih pen numeite’n a pualam na sem ding maw, semlo ding cih hi tadih peuhmah kei-in, a pualam nasep kawmmah in tate koi cih leng hoih takin kikhansuah thei ding hiam?, cih hizaw” na ci hi.\nNisuahna Asia gam lam ah Numeite’ Dinmun\nLeitung bup numei pasal liangko kimna-ah a khauhpai pen gam sawm sung ah Philippines gam na kihel zo hi. Ahi zongin a dang gamte ahih leh numeite’ dinmun suk mahmah lai hi. Sen gam phadiak pen ta khat neihtheihna policy (one child policy) hangin ta numei deih masa khollo-uh a, a nu’ gil sung pekin nauno pen numei ahih leh kisusia pah ngekngek hi. Tua ahih manin pasal numei phazah kikimna ah uang takin kikhai a, tua a nu’ gil sungah suksiat thuak numei te pen, “a kimansuah numeite” (missing women) ci-in min kivawh hi.\nTua hang mahin mipite’ nuntakna zong a hoihlo lamin susia veve hi. Ta pasal khat bek nei uh ahih man in, a ta khatbek neih sutte uh it-in thupit bawllua-uh ahi manin, a ta pasal uh pen lungtang khauh, kiphasak-in, “kumpi neu” (little emperor) ci-in kisam phialmawk hi. A mo ding uh zong omlo ahih manin gam veng Kawlgam a kipan gam tuamtuam ah a honhon-in zi zong, mo zongin buai mahmah in, buaina tam piangsak mahmah hi.\nAsia gam lamte pha diakah numeite’ gou, lo le gam luahtheihna pen a omlo hi phialmawk hi. Mote bangpen ta pasal a neih keileh a kinolh kik tangial hi. Asia gamte lak pan zong Islam gamte uang phadiak hi. Hih gamte-ah numeite pasalte’n a buan uh leh, buan thuak numeite pen kithat zaw mawk hi. Jordan, Lebanon gam bangah buanthuak numeite a that sung pan 70-75% pen a numeite’suahpih sanggam pasalte hi zaw lai hi. 2002 kum in a kibawl thukanna-ah Alexdria le Egypt gamah numei buanthuak a that lak pan 43% pen tua nu’ tanau teng mah ahih lam mu kha uh a, amau pen tua bang thahna pen “phathuai mithahna” (honor killing) ci dep uh hi. Pasal khat-in “Ka sanggam nu ka that pen kisik keng. A that lo hileng zong ka tanaute’n that lel inteh,” ci ngam hi.\nIndia leuleu ah mo kipina a om teh a numei lamte’n movan apiak uh kul hi. Movan lian pipi piakhia-uh a, pia kei le uh pen a tanu uh kuama’n deihsak lo tawh kibang ahih manin nu le pate a na lau sim gige uh hihtuak hi. Tua kawmkal-ah mo man pen a numei lamte’ ut bangbang, kizawh zahzah piak theih hilo-in, pasal lamte’ nget zahzah hanciam takin piak dingdan hi lai hi.\nAsia lam gam tampi-ah numeite pen pasal te’ utut-in a ukna nuai-ah mang tinten kul hi cih kumpite’ thukhun le biakna hilhna zungthuk takin om hi. Tua ahih manin a pasal-in ama’ tungah thuman lo takin vua, sat, ngongtatin a zawhthawh dikdek zongin numeite’n kumpi zum ah puak theilo hi. Thukhun in pasalte’ lam pang limlim ahih manin numeite’n thukhen zum a pai ma-un a lel khinsa ahi hi.\n2001 kumin UN lam Naupangte’ kepna kipawlnate’ muhkhiatna-ah Nepal gam bang numei 7% in kum 10 a phakma-un mo kikhak–in, 40% pen kum 15 a phak ma-un pasal a kinei sak hih tuak hi. Kum tawm lai-in pasal neihna-in nau paaina-ah tampi nawngkai sakin naupangte’ cidamna zong nakpi takin susia hi.\nZogam a Numeite’ Dinmun Tehkakna\nNi tumna gamlam a numeite’ dinmun le nisuah na Asia gam lam a numeite’ dinmun kikhaihna pen uang mahmah ahih lam kimu khia hi. Kawlgam le Zogam a om numeite’ dinmun pen Asia gam pawlkhat te zahin a suksiat gawp sam loh hangin khangto tuan veva nai hiaulo ahih lam kimu thei hi. Numeite’ thugen kithusim lo-in, mothak a neite bang “Na mo-uh a kizen na?” cih dotna kinei masa pelmawh hi.\nZomi sungah zong numeite a nengniam ngeina hoihlo honkhat kinei hi. Ngeina etcianna tampi lak pan paunak le lakamte’n zong i ngeina hong lakkhia mahmah hi. I paunak sungah “Numei khat le zabel khat; numei hangsan akpi kihta; numei sat ngeina zam tum ngeina; numei khua le sakhi khua; numei khem le vamin khem; numei thu le sialpiki-in kilam lo;” cihte om hi.\nNumeite gou le gamh kiluah sak lo hi. Numeite kima thei hi. A diakdiak-in tudong mah Zomi tampitakte-in “numei lellel” cih kammal tawh numeite’ tung lungsim ngongtatna (mental violence) kilimzat mahmah lai hi. Numeite’n bang sem nuam?, bang uk?, bang deih? Bang sin nuam? , cihte a kipan “kua ngai?”, “kua tawh kiteeng ding?” cihte ah nu le pa te’n a teelsakna uh khauh pai lai mahmah hi.\nU sung nau sung ah zong sihna manna ahi zongin, lungdamna ahi zongin om leh kikhopna-ah innteek thupulak dingin pasalte mah kigen sak den hi. A innteekte’ sungthu a thei zaw pen in innteek nu ahi phial zongin amah kizangsak lo-in, khual gamla pan innteekte’ sung thu taktak zong a telpih meello beh sung pan u ham khat peuh kigen sak thei hi. Numei pasal cih hilo-in innteekte’ lungdamna taktak a genkhia thei ding mi teel ding hizaw hi.\nKipawlna tampi-ah khuanu khuapa (myo mi, myo pha) kici napi-in pasalte bek kihel den mai hi. Beh le phung tutkhopna khat peuhpeuh ah zong tokhom tengah kilawm taleh kilawm ta keileh pasal hi limlim pongte kitusak-in mun kipia masa hamtang hi.\nKum 2000 khen khit pawllamteh Zomite’ sungah nuntakzia khuahun kiheina tampi hong omin gamdang ah kitung phangphang hi. Tua khitteh parcel cih kammal hong lang mahmah a, gamdang a tate’ ading zi kikhak zuahzuah hi. Hih pen hoih hi, hoih lo hi cih lamsang nialhtheih loh, khamtheih loh thu (reality situation) hong hita hi. Zomi le Zomi mah hong kideih uh lungdam ding cih himai hi.\nA ngaihsut huai, a patauh huai phialmawk thu khat-ah: gentehna-in pasal khat-in sum kisap mahmahna hang-in tuipi gal gam ah va tung hi. Sum a neih zawk deuh teh a zi ding khua pan hong samin, a numei zong sum le pai neih loh manin (kitheihpih sa, kingaihpih sa khat ahih keh muh ngeingiat loh) khat a pasal dingin va delh pah hi. A tupna gamah a tunteh sum le pai hong nei zaw deuh leh, a kisap, a deih, a lunggulh, a ngah hong suak hi. Tua laitak-in a pasal in a utut sawl-in zawhthawh kha zenzen leh a zi-in ka deih sum ngah ing ci-in, nial ngam, tawngkik ngam, nusia ngam khathei ding hi.\nA diakdiak-in nitumna gam lamte bang mihing khat’ngahtheih thu (human rights), mihing vang neihna (human dignity) cihte a kipan suaktakna (freedom) cihte ultung sak phadiak uh ahih manin pasalte’n a zite utut-in kizothawh thei nawnlo hi.\nTua kawmkal mahin mo le teek kizopna zong hong kilamdang ta ding hi. A teeknu-in a mothak lai-in amah a kibawldan-in a monu bawlkik theilo ding hi. A deihdeih in pantah, uk, kithuahpih thei lo-in, a mo’ thuneihna hong khauhpai zaw thei lai ding hi. Tua ahih manin hih mipi huam kikhelna (social change) pen mi khempeuh in pilvang takin gamtat siam kul hi. Nitumna lam gam a numeite’ dinmun le nisuahna lam numeite’ dinmun kikhaihna a tungah ciantak in ki-en thei khin hi. Kibang lo hi. Ki-el puakin, kilehbulh mahmah hi. Vai khat peuhpeuh ah Pasian mah cih tinten lohngal adang om lo hi.\nHuhthak Numeite’ Khantoh nading\nI ngim le tup bulpi in numeite’khantoh nading, khantohna sungah hong kihel nading uh ahi hi. Ni suahna lam a om numeite’n khangto-in nitumna lam a om numeite mah bangin leitung’ kisap, mipite’ lunggulhnate huhin a vaak ding uh ahi hi. Hih bangin khantoh theih nadingin laigelh pa-in “Khantoh nadingin a Khangto lungsim” cih thului a gelhsa sung pan hunlui le hunthak ngaihsutna tehkakna graph hong zang kik ding hi.\nKhanglui mi le khangthak mi kibatlohna\nHunlui Mi (Traditional Person)\nHunlap Mi (Modern Person)\n- Idea thak pongpong sang theilo\n- Ngeina luite ultung sak\n- Naihuaitengbek lunglut in buaipih\n- Muhna kibanglote thalnial\n- Information thakte kin meel lo\n- A piangsa thute sutsut in nitum\n- Tomkal vaibek thupi sa\n- A innkuan pih lobuang kuamah muanglo\n- Technology thak pongpong langpan\n- Biakna lo buang thudang bangmah thusa lo\n- To le sila kizopdan mah nuamsa\n- Toi ngaihsut\n- Dawi le kau cihte um den\n- A thakthak theinuam, sinnuam, tuaknuam\n- Kikhelna ultung sak\n- Khuapua, gampua lam-ate thei nuam\n- Muhna kibang lote thupi san\n- Information thakte lawptakin ngai den\n- Hun lapden, tu laitak thupiangte kinbawl\n- Mailam ading a mannei tampi geel den\n- Midangte vaipuak zo ding-in umin muan bawl\n- Technology thakte zatsiam nang hanciam\n- Pilna sinna(education) le leitung nate’ thu(science)te thupi sak\n- Midangte’ vang le manneihnate thupisak\n- Zai ngaihsut\n- Na khempeuh a hoih lamin muden\nNumeite Thu neihsakna (Women Empowerment) i cih in\nWomen empowerment i cih-in, numeite pasalte’ liangko tungah tuto sak veuvau ding cih hisam lo-in, pasalte tawh liangko kikim sak ding hi zaw hi. Tua bek thamlo, numeite innngak sak hithiat a dop ding hi lo-in a pua lam-ah pilna sinsak, thu sinsak, sangkah sak, na sepsak ding kisam hi. A pualam pan thu theihna hong hau le-uh amau makaih a tate limtak hong pantah kik theih ding hi, cihlam hizaw hi. Numei thuneihsakna i cih ciangin Eve-in Adam kiang a kikham singgah a neksakna pen mawh lo hi cih bangin mawh pengsakna hilo zaw-in, tua bang a khialhpih kik loh na dingin pattah ding hi, cihlam hi zaw hi.\nNumei le pasal kihel kipawlna, mipi omkhopna khat peuhpeuh ah a huamkim thei penin makaih theih nadingin numei le pasal mah in makai khawm leh picing semsem pen ding cih ahi hi. Banghang hiam cihleh numeite’ gilnat numeite bekmah in thei pen hi. Makai teelteh a pilna siamna le matutnate (achievement) et mah bangin ahihna (idenitity-beingness) zong et kul veve hi. Numeite zong numei ahihna hangun kihel kul a, numei sung pan a navak, thuthei zawdeuhte teelkhiat ding ahi hi. Numei limlim ahihna uh tawh bel amau ading mun a om hamtang kul hi.\nA diakdiak-in kipawlna tuamtuam-ah hi theileh makaite’ sungah numeite 30% ciang peuhmah helhuai masa hi. Gentehna-in veeng maikai lakah 30% numei hih hamtang sakna zong hipah hi. Tua numeite mah in mipi sung a numei, naupangte’ haksatna a thei taktakte uh ahi hi. Numeite’ kisap taktak a pil mahmah pasal pa-in zong theisiang tuanlo hi.\nAmerican ah senator ahi, John Mc Cain makaih International Republic Institute kipawlna bangin leitung mun tampi-ah gam cidam, ki-ukna hoih ahih nading huh kawikawi uh a, amau tupna khat-in leitung bup-ah Hlutdaw ah mipite’ aitang mapang ding mite (member of perliament) sungpan 50% pen numei ahih ding lim hanciam mahmah uh hi.\nPawl khat leuleu-in numeite i makaih sak nop hang a pilna, a siamna, qualification cing naikei hong ci uh hi. Zomi sung-ah B.A, BSc, MA, MSc, MDiv, Dmin, Phd ngah numei om ta hi. Tuate pen Sunday school hilh ding bek-in tuatdet ding hilo hi. Tua bangmah-in numeite’ qualificatioin nei om naikei i cihcihna-in qualification neisak lo hi. Amaule amau kimuanna omsak lo hi.\nVaihawmna tawh kisai-in mipilte’ gentheih khat-in Titanic tembaw pen khutsiam mahmah, mipilte’ lam hi-in kibung hi. Noah tembaw pen mi mawkmawk pawlkhat lam hi-in leitung mite le ganhingte hon zo hi, a cih mah bangun, numeite zong Pasian tawh limtak hunla-in Pasian lamlahna tawh na ngah peuh le uh Pasian in gualzawh pih lel ding hi.\nNumeite makaihna-ah hel limlim phot lehang, amau zong hong hanciam pah dingin, a siam pah vangvang kei zongun hong siam toto lel ding hi. Kuamah a siam sa-in suak omlo hi hang. Tua khit teh a makai lak-ah hong kihel le-uh naupang, khangthak numei note’n ei numeite zong makai kisuak thei mawk veh ee, hong ci ding uh, makai lungsim amau le amau hong kiguan ding uh a, hong hanciam to pah ding uh hi. A lungsim uh zong hong kiging zo ding uh hi. Pasal numei a kuakua Pasian lamlah na kisam uh hizaw hi.\nThukhat-ah women empowerment cih ciangin, mipi lak-ah thuthei lopi kamtam sak suasua ding cih hisam lo hi. Mipi lak-ah picing tak-in hong makaih theih nadingun pantah ding cihna zong ahi hi. Innsung ah zong nute’n nibup puansawp-in a gim a tawl uh tangin puansawp na (washing machine) leisakna, gam lakah sing zong, inn ah pua kaikai-in, tuate tawh zingsang bup an a huanin hun a beisak tangun, meitawh an huanna (rice cooker) leisakna cihte in zong numeite’ tha le ngal, hun tampi dawn uh a, inn le lo vai, pilna siamna a zon nadingun hun tampi neih beh sakzaw ahih manin hahbawl huai hi.\nZomite’n numeite tawh kisai-in hih gou le gamh luahna, khang kisimna cihte i buai pihpih laitak, amau tawh khang kisim kei, numei sum mu theite kiphasak lua i cihcih laitak-in minam dang gamdang numeite’n Hlutdaw sung khawngah na kihel ziahziah ta, vuanzi khawng na sem, kumpite ngaihsutpia khawngin na kihel ziahziah ta uh hi. Mikang, mivom sungah Kawlpau, Mikangpau-in thu gen-in, na kipei ziahziah ta uh hi. Kawllak, mikang lakah zong sum bawl-in na leng ziahziah ta uh hi. Tua laitak ei Zomi numeite pen inn sungah anhuan, innphiat ciangbek in i koih khak ding ka patau simsim hi.\nNgeina cih pen tangthu sung, khang laibu sung, ngeina la sungbek-ah om hilo-in, nisim i ngaihsutna pen ngeina hong suak lel hi. I ngaihsut dan, zia ahi ngeina sungah mihing a khangto saklo, a khaktan, a nengniam, a hen, ngaihsutna limlim laih kul hi. Mihing mah ahi numeite’ mailam khantoh nading a khaktan ngaihsutna, ngeina te zong phiathuai hi.\nZomi numeite pen sum le pai zonna-ah kizen mahmah uh hi. A diakdiak in Tedim gam bang ci le hang lam dungteng ah numeite’ makaih sumbuk zuakna vive hi. Tua numeite thapiak kul hi. Panpih kul hi. Gamvai (politics) lam ah zong numeite’ theihna niam mahmah hi. Kiteelna (election) a omteh a kihel zo ngam dingin panpih ni. A diakdiak in Zomi numeite in ngeina pawite ah kihel nuam sa mahmah uh hi. Biakpiakna, nopna dahna le khuado pawi, lungdam bawlte ah kizen mahmah uh a, amau lo-in a pianglo hiphial mawk hi. Tua munte ah vai khat peuhpeuh khensat ding a kisapteh numeite tawh kikup hamtang huai hi. Amau khensatte zong thalnial huai pah lo hi.\nNumei tawh kisai Upkhialhnate\nNumei le Biakna makaihna: Numeite pen makaih siamlo-in, muanhuai lo hi. Biakpiakna-ah zong makaih sak huailo hi cihthu kigen den hi. Leitung bupah pawlpi mi tampen a nei Dr Yonggi Cho-in ka pawlpi hizah ta-in a khantohna-in ka nupite’n veeng kikhopna ah citak tak in a kihelna hang uh hi, cih thu geen bel-in nei hi. A pawlpi-ah numei upa tampi om hi.\nNumei le sumlepaai: Numei pen sum le pai vai-ah a muang zo ngiat lo mi honkhat om hi. Leitung bupah sumbul pia-in summeet bawlna a siam, Nobel prize bang angah Muhamad Yunus in numeite bek sum leitawi ngam ing, amau a sumte uh mawkzat ngamlo-in zathuaina munte bekah zang hi, na ci hi. Sum leitawi a piak awn tampi omin tua lak pan 90% pen numeite bek ahi hi.\nNumei le Nainganzi: Leitung gam tampi-ah numei president sem, prime minister sem tam mahmah ta hi. India gam kumpi zumte ah numeite’ makaih khuate-in tangpi tangta kisap sem zo zaw cih mu-uh hi. (Gtn, tui siangtho vai hawmsak). Numei khua makaite’n pasalte sang golhguk (bribery) nelo zaw uh ci hi.\nGamvai, biakna vai a kipan thukhensatna bawlna, thukhun suaihnate-ah numei le pasalte’n kikim takin kihelna kupkhopna nei thei kei le uh, kensatna khat peupeuh ah a thuzawhte’ gen bang peuhpeuh kimang kha ziauziau mawk hi.\nZogam pen Kawlgam ah a zawngpen gam hi-in, mipi bup pan 73.3% pen zawnna piciang nuai-ah kiom lai hi. Khasim i ngah zah sum khempeuh lak pan 75% pen an le meh lian-in a kizang hi-in, a diakdiakin buh leina-in kizang hi. Tua nangawn zong a lim a al, cidam nading hi peuhmah lo-in, sihkham na ciangbek ahi hi. Tua ahih manin Zomi, Zosuan tate’n a bucing khantohna taktak i ngah nadingin numeite kihelna lo tawh kitangtung theilo ding hi. Kinusia theilo hi. Zomi numeite zong hih gam ki-ukna hunthak ah meidawi, lungneu den keei nawnlo-in, Pasian ading, gam le minam nopsak theih nadingin hangsan tak-in paungam, phungam, sepngam kul hi.\nDrinkwater, M., (2005) We Are Also Human: Identify And Power In Gender Relations. Care.\nLian, Pau Sian (March, 2013). Participation of Women in Community Development in Tedim Township, Chin State, Myanmar. Unpublished M.D.M Thesis, University of Cordilleras. Baguio, Philippines.\nMarilyn Gittell., Isola Ortega-Bustamante., Tracy Steffy. (July 1999) Creating Social Capital And Social Change, A Study Of Women-Led Community Development Organization. Mcauley Institute And Supported By Ford Foundation.\nMegan Thibos, Danielle Lavin Loucks, Marcus Martin. (May 2007). The Feminization Of Poverty. The J.MCDONALD WILLIAMS INSTITUTE\nThe South Commission. (1990). The Challenge To The South: The Report Of South Commission. OXFORD\nUnited Nations Development Program. (2011). Integrated Household Conditions Survey In Myanmar (2009-2010).Poverty Profile. UNDP\nUnited Nations Industrial Development Organization. (2003). A Path Out Of Poverty: Developing Rural And Women Entrepreneurship. UNITED\nItem Reviewed: Hunthak Numei le Khantohna (Modern Women and Development) Description: Rating: 5 Reviewed By: Cinpu Zomi


url: =Christian Hymn te’ tangthu: Zeisu In Van Ah Tokhom Nusia A :: ZOMI DAILY\nposted on 2 May 2017 at 3:00 am Lomkholna: Article, Biakna, Hymn, Zamkhatkham\nThou Didst Leave Thy Throne (Luke 2:7)\nEmily E.S. Elliott (1836-1897)\nTimothy R. Matthews (1826-1910)\nHih la a phuaknu Emily Elliott pen July 22, 1836 ni-in England gam Brighton ah suak hi. A nuntak sung tawntung Anglican Church sunga evangelical lamte tawh kipawl den hi. Ama’ kiim leh paam-a rescue mission leh Sunday School-te ah gim thei lo tawl thei lo liangin lawptakin kipia-in nasem hi. Emily Elliott pen “Ka Hi Bangin” (Just As I Am) a phuaknu Charlotte Ellliot’ upa’ tanu ahi hi. Kum 6 sung Church Missionary Juvenile Instructor kici magazine editor-in om hi. Under the Pillow kici laibu sungah a hymn phuah dawng 48 kihel hi. Tua laibu bel zato-a lum damlote, inn-a om damlote leh mi zawngkhalte kikepna mun-a om damlote’ sim dinga kiphuak la pawlkhat a kikaihkhopna laibu ahi hi.\nHih la lian pen Miss Elliotte in England gam Brighton khua-a a pa’ pawlpi St. Mark’s a choir-te’ sak ding leh sangkah naupangnote’ sak dinga a khetkhiat ahi hi. I Topa’ hong paina leh a suahna thu naupangnote hilh nopna-a kiphuak la ahi hi. Luke 2:7 sunga “zintun innah amau ading inndei awng lo ahih manin” (ZIV) a cihna mun bulphuh-a a phuah ahi hi.\nMiss Elliott in hih la a phuahna ah “(ahih) hangin” (but) zangin a kilamdang na pawlkhat tehkaak-a a phuah ahi hi.\nTaang khatna ah… Vangtung tokhom leh kumpi lukhu- Bethlehem ah inndei om lo\nTaang nihna ah… Vantung mite’n peengkul tum- Leitungah hong kiniamsak\nTaang thumna… Leitung ganhingte’n bu leh kua nei ciat- Ama’ lupna leitung bek\nTaang lina… Mite tatkhiatna hong puak- Mite’n Amah Calvary bek pia uh\nTaang ngana… Hih lai-ah a kilehbulh nate kilumlet: Sihna pen gualzawhna suakin, taang nihna-a vantung mite’ peengkul tum pen hong paikik ciangin kitumkik ding hi.\nA sakkik bel a taang-a kigen thute a ki-aituamsuah ahi hi.\nHih la-aw pen “Margaret” kici a, Timothy Richard Matthews in hih lamal tawh sakkhop ngiat dinga a phuah ahi hi. Matthews bel England gam Bedford ah November 4, 1826 ni-a suak ahi hi. Ama’ hun lai-in Great Britain gam buppi ah organ tum siampen khat-a kiciamteh ahi hi. Biakna nasem khat mah hi a, hymn la-aw dawng 100 val phuak hi.\nLam-etna leh lawpna i cihte thu-ummi khat’ nuntaknaah a om loh a phamawh a nuntakna’ khen khat hi mai hi. Thuciam Lui hun lai-in hong pai ding Messiah lam-etna tawh nungta uh hi. Peengkul kimutna awging i zak ding, i Topaw tawh i kimuh ding, i Honpa tawh tawntung inn-a i omkhop ding cihte bel eite’ ngaklah i lam-etna leh i lawpnate ahi hi.\nPrevious: Siamsin pahtawina ~ T. Sawm Lian\nNext: Gam ki-ukzia leh Zomite’ mailam ~ Thangboi